Written by Абу Муслим May 26, 2011 - 3226 Views\nРасулуллоҳ саллаллоҳу алайҳи васаллам: "Мен сизлардан қўрқадиган нарсам, бир киши Қуръон ўқийди. Ҳатто унга ажойиботлари кўрсатилади ва у Исломга ёрдамчи бўлганида, уни Аллоҳ хоҳлаган нарсага ўзгартиради. У Исломдан ажралиб чиқади ва Исломни ортига улоқтиради-да, қўшнисиникига қилич кўтариб бориб, уни ширкда айблайди", дедилар. Шунда мен: "Эй Аллоҳнинг набийси! Улардан қайси бири ширкка лойиқроқ? Айбланганми ёки айбловчими?" деб сўрасам, у зот: "Балки, айбловчи", дедилар. Ибн Ҳиббон ҳамда Ибн Касир ҳам ривоят қилган.\nМазкур ҳадис катта аҳамиятга эга, ундаги инсоннинг ҳолати кишини ўйлантиради. Бу инсон Исломда катта ғайрат кўрсатса-да алалоқибат қурол кўтариб, қон тўкиб такфирчилар мафкурасига асир бўлади.\nРасулуллоҳ саллаллоҳу алайҳи вассалом мазкур ҳадисда бундай одамнинг уч сифатини зикр қилдилар:\n1. Бундай одам Қуръони каримни ўрганишга кўп диққат қилади. У Қуръонни ўрганишда кўп ҳаракат қилади, хатто мусулмонлар орасида машҳур ҳам бўлиб кетади. Қуръонни ўргангани учун ҳам одамлар орасида обрўси яхши тарафга ошиб боради.\n2. Ушбу одам Қуръони карим ажойиботлари, гўзалликларни кўради, чунки Қуръони карим гўзалликка эга бир ёруғликдир. Бу одам Қуръони каримга қаттиқ муҳаббат қўяди ва уни кўп тиловат қилади. Қуръони каримни қалбдаги муҳаббат билан доим ўқиб юрган одамларда бўладиган нурни унда ҳам кўришади.\n3. Бу одам Исломга нисабатан қаттиқ жидду жаҳд ва ғайрат қилади. У Ислом ҳодими ва ҳимоячисига айланади.\nБироқ бир вақт ўтгач, унинг одамлар орасида катта обрўси борлигига қарамасдан, бу одам тубдан ўзгариб кетади. Одамлар бундан ҳайрон бўлишади ва улар нима қилишини билмай қолишади. Бу одамнинг ўзгаришига сабаб унинг Қуръони Карим оятларини нотўғри тушуниши ва нотўғри таъвил қилиши бўлади.У ўзининг шахсий райига суянади, нотўғри хулосалар чиқара бошлайди. Натижада такфирчига айланиб қолади, қўшнисини мушрик деб эълон қилади. Бироқ шу билан тўхтаб қолмайди. У ўзига жиҳодни фарз билиб, одамларга қурол билан қарши чиқади ва уларнинг қонларини тўка бошлайди.\nҲер қачон у насиҳатни олмайди. Бу ишидан тўхташга чақирилса унинг қайсарлиги яна шунча ортаверади, чунки у Қуръонни ўзича нотўғри тушуниб олганидан одамларни тингламайди.\nБироқ, унинг Қуръони каримни нотўғри тушунишига, таъвил қилишига ҳатто нотўғри йўлда эканини ўзи ҳам кўра олмаслигига сабаб нима экан?\nБунга сабаб, у Қуръонни ўзича, ўз райи билан таъвил қилгани, уламоларнинг айтганларини ўрганмагани ва уларни тан олмагани бўлса ажабмас! У Қуръонни ўзининг хато бўлган райи ва хомҳаёлига асосланиб таъвил қилади. У Қуръон номидан Унда йўқ нарсаларни ҳам айтади.\nШундай бўлса ҳам одамлар у ҳақида шошиб қоладилар, чунки уни яқин ўтмишда ҳамма яхши деб билар эди. Одамлар уни солиҳ деб билгани, Қуръонга муҳаббати бўлгани ҳамда Ислом ҳодими экании учун унга ишонишни давом этаверади.\nЭнди бу одамнинг яна қанча одамларга зарар қилиши мумкин экани ҳақида бир ўйлаб кўринг. Такфирчилар қанчалик хавфли экани ҳақида ҳам бир фикр қилиб кўринг. Юқорида зикр қилинган ҳадисдан Қуръони каримни нотўғри тушуниш оқибатида хавфли оқибатлар келиб чиқишини билиб оламиз.\nБунинг энг ёмон тури етарли илми бўлмаса ҳам Қуръонни ўзича тушуниш, Суннатга ўзича амал қилиш ва тўрт мазҳабдан бирортасига қатъий эргашмасликдир.\nТўғри динни саҳобаларнинг тушунчасидан ва уларнинг диний таълимотларни кундалик ҳаётларига қандай татбиқ қилишларидан ўрганиш керак. Чунки, дин Расулуллоҳ соллаллоҳу алайҳи васаллам орқали уларга бевосита етказилган. Демак, уларга эргашиш шунчаки бир чақириқ эмас, балки бу энг тўғри йўлдир.\nДиний мутаасибликнинг тўрт аломати May 26, 2011 - 3226 Views\nБировларни кофирга чиқаришдан эҳтиёт бўлиш лозим! May 26, 2011 - 3226 Views\nMore in this category: « Айбсиз айбдор қилинганлар Одамларнинг Исломни қабул қилишларига нима ундаяпти? »


Нурмат Атабеков: “Коронавирусни тўлиқ енгиш учун балки бир неча йиллар керак” – HURRIYAT\nНурмат Атабеков: “Коронавирусни тўлиқ енгиш учун балки бир неча йиллар керак”\n7 oy oldin Behzod 175\nБугун катта-кичикни бир нарса жуда қизиқтиради: дунёда қачон Covid-19га чора топилади? Одамлар қачонгача эҳтиёт чораларини кўриб, ниқоб тақиб юришга мажбур?! Карантин қоидалари ҳали узоқ давом этадими? Бу вирус, бу бало қаердан пайдо бўлди, уни айрим “башоратчилар” айтаётганидек чиндан ҳам инсон яратдими? Хуллас, коронавирус пандемияси деган мудҳиш офатни енгиш учун яна нималарга эътибор қаратиш лозим?\nҚуйида халқимизга, асосан, телевидение орқали узатилаётган матбуот анжуманларидаги чиқишлари билан яхши таниш бўлиб қолган инсон Ўзбекистон Республикаси Вазирлар Маҳкамаси ҳузуридаги Санитария-эпидемиология назорати давлат инспекцияси бошлиғи — Ўзбекистон Республикасининг Бош давлат санитария инспектори — Атабеков Нурмат Сатиниязовичга юқоридаги саволлар билан мурожаат қилдик.\n— Биласизми, дунё яралибдики, инсоният ўз бошидан турли офат, бало, қонли тўқнашувларни кечирди.\nБу бўлинган дунёни қайта бўлиб олиш пайида бўлган гегемон давлатлар сабаб содир бўлган урушлар ҳам вабодан кам эмас. Қанчалаб одамлар чиркин ғоя қурбони бўлишди, қирилиб кетди. Айниқса, табиий офатлар ҳам бедаво дарддан қолишмайди. Ундан ҳам осонгина нажот топиш қийин.\nТарихнинг бирор йили йўқки, даҳшатли ҳодисалар, инсоният ҳаётига раҳна соладиган турли балолар, юқумли касалликларнинг оммавий тарқалишисиз ўтмаган бўлса.\nҲа, бир неча ойдан бери бутун дунё Covid-19 коронавирус пандемиясини енгишга ҳаракат қилмоқда.\nМаълумки, унинг тарқалиши 2019 йил охирида Хитойнинг Ухань шаҳридан бошланганди. Аммо бу инсоният дуч келган биринчи пандемия эмас. Шуни ҳам унутмаслик керакки, тарих ўн миллионлаб одамларнинг ҳаётига зомин бўлган, “COVID-19”га нисбатан анча даҳшатли ва ҳалокатли кечган касалликлардан гувоҳлик беради.\nВабо, чин чечак ёки гриппнинг “Испанка” номи билан тарихда қолган тури ҳар қандай қуролли тўқнашувлардан кам бўлмаган талафотларга сабабчи бўлган. 1817 йилдан 1961 йилгача дунёда еттита вабо пандемияси қайд этилган ва бу каби пандемиялар миллионлаб инсонларнинг ҳаётига зомин бўлган. Лекин бундай юқумли офатларга даво топилгач, ҳаёт яна аста-секинлик билан ўз изига тушиб кетган. Шундай экан, вақт олий ҳакам, биз Худо хоҳласа, пандемияни ҳам енгиб ўтамиз. Одамларнинг қанча муддат тиббий ниқоб тақиб юришларига келсак, бу вирусни тўлиқ енгишимизга ва барқарор эпидемик вазиятга эга бўлишимизга боғлиқ.\n— Коронавирусга чалинган беморларни даволаш дунёнинг турли давлатларида турли усулларда олиб борилаяпти. Дейлик, АҚШда, Россия ёки Хитойда даволаш усуллари бир-биридан фарқ қилар экан. Бизнинг юртимизда қайси усул танланди ва бунда нималарга асосланилди?\n— Коронавирусга чалинган беморларни даволаш жараёни дунёнинг турли давлатларида турли усулларда олиб борилаётгани рост. Ҳозирги кунда дунё бўйича 150 дан зиёд турли хил дори-дармонларнинг коронавирус касаллигини даволашда самарадорлигини баҳолаш устида тадқиқот ишлари олиб борилаяпти. Ҳатто улар орасида энг умидбахшларини вирусга қарши синаб кўриш ишлари ҳам бошланган.\nАлбатта, ҳар бир давлатнинг даволаш услублари бир-биридан фарқ қилиши табиий. Масалан, АҚШ, Россия, Хитой, Италия ва Ўзбекистон Республикасида ҳам бир-биридан фарқ қиладиган даволаш стандартлари амалиётда қўлланиб келинмоқда. Нега шундай бўлаяпти деган савол пайдо бўлиши табиий. Негаки, ҳанузгача COVID-19ни тўлиқ йўқ қилиб ташлашга қодир препаратлар топилгани йўқ. Шунинг учун барча давлатлар ўз тажрибаларидан келиб чиқиб, бу масалани ҳал этмоқдалар. Қачонки аниқ битта препаратнинг самарадорлиги исботланиб, Жаҳон соғлиқни сақлаш ташкилоти уни COVID-19ни даволаш баённомаларига киритса, у ҳолда барча давлатлар ушбу баённомаларни ўзларининг тиббиёт амалиётларига мослаштирадилар.\nМамлакатимизда коронавирусга чалинган беморлар самарали даволанаётганлиги сабабли ўлим кўрсаткичлари анча паст. Бу барчамизнинг ютуғимиз. Аммо шуни ҳам айтай, жаҳон олимлари коронавирус касаллиги ва унинг асоратлари ҳақида бир фикрга келиб бўлишди. Айни пайтга келиб, ушбу касалликдан юзага келган ўлим сабаби коронавирус эмас, балки у яратиб берган шароитдан кескин кўпайиб кетган бактериялар (ҳатто сапрофитлар) ва замбуруғлар таъсири билан боғлиқ деган фикрлар ҳам илгари сурилмоқда.\nНазаримизда, бизнинг республикамиздаги ижобий натижаларнинг бош омили беморларни эрта аниқлаш, алоҳидалаш, шифохонага ётқизиш, даволаш ва реабилитация қилиш ишлари ўта тартибли йўлга қўйилганида билинади. Аксарият беморларда касалликнинг енгил ва ўрта оғирликда кечиши, охир-оқибат даволаш самарадорлигида ҳам намоён бўлмоқда.\n— Маълумки, коронавирусга чалинган беморларда ҳолсизланиш, тана ҳароратининг кўтарилиши, нафас олишга қийналиш, ҳид сезиш қобилиятининг сусайиши каби аломатлар касалликнинг биринчи белгиси сифатида баҳоланади. Аммо айрим беморларда юқоридаги белгилар кузатилмаётган экан. Шу ростми?\n— Пандемия билан боғлиқ муаммоларни ҳал этиш баробарида, дунё олимлари коронавируснинг ғалати ва одамни хавотирга соладиган хусусияти борасида тобора кўп далил-исботларни қўлга киритдилар. Маълумки, инфекцияни юқтирганларнинг аксариятида йўтал, иситма, таъм ва ҳидни сезмаслик каби кўринишлар намоён бўлган бир пайтда, ҳақиқатан ҳам айрим касалликни юқтириб олган шахсларда бу каби белгилар кузатилмаяпти ва ушбу шахслар COVID-19 ни юқтириб олганликларини ўзлари ҳам билмай қолмоқдалар.\nБу ҳолат дунёдаги барча давлатларда кузатилаяпти. Агар шундай бўлса, эпидемик вазиятни жиловлаш янада қийин кечади, негаки касалликка хос клиник белгилар кузатилмаган ҳолларда «симптомсиз касаллик тарқатувчи»лар эътибордан четда қолиб кетади. Пандемиянинг ҳаракатлантирувчи кучи айнан COVID-19 вирусининг ўзи, аммо организмга тушган вирусга нисбатан организмнинг муносабат билдириши, яъни клиник белгиларнинг у ёки бу тарзда намоён бўлиши ушбу организмнинг иммун тизимига боғлиқ бўлади. Бироқ, пандемия бошлангандан бери COVID-19 вирусининг олтита ўзгарган мутант вариантлари пайдо бўлганлиги ҳақида ҳам хабарлар бор.\n— Албатта, юртимизда ушбу вирусни билиб-билмай юқтириб олган ватандошларимиз тўлиғича бепул даволанаяпти. Аммо иқтисодий жиҳатдан бой мамлакатларда ҳам фуқаролар ўз ҳисобларидан даволанишмоқда. Биз сингари халқини COVID-19 касаллигидан бепул даволаётган давлатлар ҳам борми?\n— Кўпгина давлатларда юқумли касалликка чалинган беморлар давлат ҳисобидан даволанадилар. Негаки, ушбу шахслар вақтида даволанмаса, бошқаларга ҳам касалликни юқтириш хавфини туғдириши мумкин. Бизнинг давлатимизда юқумли касалликлар ижтимоий аҳамиятга эга касалликлар сирасига киритилган бўлиб, уларга ташҳис қўйиш, даволаш ва реабилитация қилиш билан боғлиқ харажатлар ҳар доим давлат бюджети ҳисобидан қопланган. Ҳатто баъзи ривожланган Европа давлатларида COVID-19га чалинган шахслар даволаниш учун ўзлари пул тўламоқдалар. Баъзи давлатларда эса беморларни даволаш билан боғлиқ харажатларни суғурта компаниялари қопламоқда. Шуни ҳам айтиш керакки, кўпгина ривожланган давлатларда иқтисодий инқироз шу даражага етиб борганки, эндиликда суғурта компанияларнинг ўзи танг аҳволга тушиб қолди.\n— Охирги пайтларда АҚШ, Россия, Франция, Германия, Хитой каби мамлакатларнинг лабораторияларида коронавирусга қарши малҳам топилди, деган гаплар пайдо бўлмоқда. Айтингчи, бу борада жаҳонда бирор янгилик, ўзгариш борми? Ўзбек олимлари ҳам ушбу дардга чора топиш учун изланишлар олиб бораяптими?\n— Ҳа, дунёнинг кўплаб мамлакатларидаги олимлар янги турдаги коронавирусга қарши дори воситалари топилганлиги, вакциналар ишлаб чиқилиб, клиник синовлар бошланганлиги ҳақида эълон қилишмоқда. Ишлаб чиқилган вакциналарнинг бир қисми ҳайвонларда синаб кўрилаётган бўлса, бошқа қисми кўнгиллилар орасида синаб кўрилаётгани ҳақида маълумотлар бор. Албатта, тиббиёт илми ушбу касалликка чалинганларни тўлиқ даволаш имкониятига эга бўлган дори воситасини, профилактика мақсадида ишлатиладиган вакцинани яратиш бўйича тинимсиз изланишда. Бундан буёғига эса юқоридаги сингари янгиликлардан тез-тез бохабар бўлиб турамиз. Негаки қарийб етти ойдан бери олиб борилаётган изланишлар натижа бера бошлаши керак.\nАслида янги дори воситасини ёки вакцинани яратиш ўта мушкул ва узоқ вақт талаб қиладиган иш. Дастлаб ушбу дори воситалари синтез қилинади, сўнг вакциналар ишлаб чиқилади, кейинги босқичда эса улар клиник синовлардан ўтиши, самарадорлиги баҳоланиши, тасдиқланиши ва Жаҳон соғлиқни сақлаш ташкилоти томонидан тан олиниши керак. Шундан кейингина айнан ушбу нуфузли ташкилот амалиётда қўллаш учун тавсия этади.\nҚайд этиш лозимки, ўзбекистонлик олимлар ҳам бу каби изланишлардан четда туришгани йуқ. Ўзбекистон Республикасидаги қатор илмий текшириш институтлари янги дори воситаларини ва вакциналар яратиш устида кўплаб тадқиқотлар олиб бормоқдалар.Умуман мамлакатимизда бу борада дунё ҳамжамияти тан олган ишланмалар ҳам талайгина. Азалдан юртимизда вакцина ва зардоблар ишлаб чиқариш бўйича катта мактаб ва тажриба мавжуд бўлганлигини ҳам унутмаслигимиз керак.\n— Сизнингча, инсоният коронавирусни қачон енгади?\n— Инсоният вирус юқтириш ҳолларини камайтирса ҳам, бу ҳали пандемия тугайди, деганини англатмайди. Коронавирус келтириб чиқарган тўлқинни даф қилиш учун, балки бир неча йил керак бўлар. Ҳаётимизнинг баъзи жабҳаларига киритилган чекловларни узоқ муддатда ушлаб туриш қийин, албатта. Лекин, ушбу чекловларнинг ижтимоий ва иқтисодий бадали жуда катта бўлади. Касаллик манбаини жиловлайдиган чекловлар бекор қилингани билан касалликнинг авж олиши яна кузатилиши мумкин. Аммо коронавирус бутунлай йўқолиб кетади деб хомтама бўлмаслигимиз керак, энди у йўқолиб кетмайди, балки “ўзимизники” бўлиб қолади.\nҲаётимизнинг изга тушиб кетиши эса дастлаб касаллик пандемиясини жиловлашимизга, кейинчалик, ушбу касаллик қўзғатувчиси билан бирга “қўшни бўлиб” яшашга ўрганишимизга боғлиқ.\n— Шубҳасиз, коронавирусга чалинмаслик учун гигиеник талабларга қатъий риоя қилиш керак. Буни юртдошларимиз яхши англаб етишган. Аммо ҳамма бирдек шифокорлар бераётган тавсияларга амал қилмаса, хавф-хатар сақланиб қолаверар экан-да?\n— Тўғри, аҳоли томонидан карантин ва чеклов қоидаларига риоя этилмаётгани хавф-хатарнинг узоқ муддат сақланиб қолишига сабаб бўлувчи омил ҳисобланади. Боз устига, амалдаги тартиб-қоидаларни менсимаслик, санитария-гигиена талабларини бузиш, мулоқот пайтида оралиқ масофани сақламаслик, қўл бериб ёки қучоқлашиб кўришиш, ҳимоя ниқобини тақмаслик кабилар вазиятни янада мураккаблаштиради, холос.\nКоронавирус касаллигини жиловлаш мумкинлигини биз ўз ҳаётимизда исботладик, кучайтирилган карантин ва чеклов тадбирлари пайтида ҳатто коронавирус касаллиги билан янги касалланганлар умуман аниқланмаган кунлар ҳам бўлди. Демак, исбот талаб қилинадиган нарсанинг ўзи қолмади, биз ўз кўзимиз билан шундай кунларни кўрдик ва ўз қулоғимиз билан шундай натижалар ҳақида эшитдик.\nЭндиликда карантин ва чеклов тадбирларининг юмшатилиши билан аҳоли ўртасида коронавирусга чалинганлар сонининг яна кескин ортиб кетаётганлигига гувоҳ бўлиб турибмиз.\nАлбатта, қарийб уч ойдан кўпроқ вақт мобайнида давом этаётган карантин моддий аҳволимизга ҳам таъсир кўрсатмасдан қолмади. Айниқса, кундалик топгани билан рўзғорини тебратиб турган оилаларда бу анча сезилиб қолди. Бундай вазиятни давлатимиз раҳбарияти ҳам билиб турибди. Шунинг учун ҳам карантин тадбирларини босқичма-босқич юмшатиш бўйича кўрсатмалар берилаяпти. Лекин, минг афсуски, карантин тадбирларининг юмшатилишини кўпчилик бошқачароқ қабул қилишди ва бирданига барча эҳтиёт чораларини унутиб қўйишмоқда. Бу жуда катта хато.\nЯна карантин ва чеклов тадбирлари кучайтирилишини хоҳламасак, беписанд бўлмайлик, коронавирус касаллиги бўйича эпидемик вазият янада мураккаблашиши мумкинлигини унутишга ҳаққимиз йўқ. Вазият бу тарзда мураккаблашиб кетаверса, карантин ва чеклов тадбирлари қайтадан кучайтирилиши табиий. Биз ўзимизнинг масъулиятсизлигимиз, белгиланган карантин-чеклов талабларга бефарқ бўлишимиз билан давлатимиз раҳбариятини яна талабларни кучайтириш тўғрисида қарор қабул қилишга мажбур қилиб қўймаслигимиз керак.\nБерилган имкониятлардан тўғри фойдаланиб, карантин ва чеклов тадбирларига тўлиқ риоя этсак, мазкур касаллик бўйича эпидемик вазият мураккаблашиб кетишига йўл қўймаймиз ва шундагина кундалик фаолиятимизни давом эттиришимиз мумкин бўлади.\n— Коронавирус пандемиясидек офат, назаримизда шу пайтгача барибир дунё тарихида учрамаган ва ҳеч бир офат бутун ер юзини бир вақтнинг ўзида қамраб олмаган. Шундан келиб чиқиб, турли қарашларга кўра, бу пандемиянинг келиб чиқиши инсон омилига боғлиқ деган қарашлар ҳам мавжуд. Наҳотки шундай бўлса?\n— Албатта, кўтарилган савол жуда ўринли, нега айнан COVID-19 вируси чақирган касаллик дунё бўйича бу каби кенг кўламда тарқалиб, пандемияга сабаб бўлганлигига қарашлар, фикрлар жуда кўп ва ҳали бир тўхтамга келингани йўқ. Ҳар хил гипотезалар олға сурилаяпти ва уларнинг тарафдорлари ва талқинлари ҳам хилма-хил. Ҳаётнинг кўп оғир синовларини ва яхши-ёмон кунларини бошидан кечирган халқимиз ҳаммасини тўғри тушуниб, масалага онгли ёндашмоғи лозим.\nХалқимиздан, биринчи навбатда, шифокорлар тавсияларига амал қилиб, шахсий гигиена ва санитария қоидаларига (оиласида, ишхонада ва кўча-кўйда) қатъий амал қилиши зарурлиги тинмай сўралаяпти. Касалликни яширмасдан, ўз вақтида мурожаат қилиш унинг олдини олишда энг самарали чора эканлиги эндиликда ҳаммага аён. Ушбу вирус билан касалланиш ҳар бир инсоннинг турмуш-тарзига боғлиқлиги тўғрисида жуда кўплаб гапирилди.\nЭнг асосийси, биз қандай қилиб ушбу касалликдан ҳимояланиш мумкинлигини бугун биламиз, бироқ билиб туриб белгиланган талабларга риоя қилмаймиз, ўзимизни хавф остига қўямиз, таваккал қиламиз, худди берилаётган тавсиялар бошқаларга тааллуқлидек, билиб қўяйлик, бу касаллик бизни четлаб ўтади деган фикр мутлақо нотўғри фикр. Яна бир бор эслатиб ўтамиз, коронавирус инфекцияси миллатни, ирқни, ёшни ва жинсни, на вазифасию мартабани танламайди. Ушбу касалликка чалинмайди деб ҳеч ким кафолатланмаган, негаки бу касаллик янги касаллик. Ушбу касалликни инсоният ҳали бошидан кечирмаганди, демак, унга нисбатан ҳеч бир кишида иммунитет йўқ.\nЮсуф Жўраев ёзиб олди.\nPrevious “Бу ерда пул ҳам, таниш-билишчилик ҳам ўтмайди”\nNext “Қора кун”лар изтироби


27 октябр 2020, Тошкент вақти: 06:44\nЎтган ҳафтада ўзларини полковник Маҳмуд Худойбердиевнинг Ўзбекистондаги "жанговар бирлиги" аъзолари деб таништирган 50 ëшлардаги 2 нафар этник ўзбек “ҳуқуқий мақоми муаллақ эканини айтиб”¸ Тошкентдаги инсон ҳуқуқлари ташкилотидан ëрдам сўради.\nИкки ҳафтача муқаддам айни шундай сўров билан яна 5 нафар “Худойбердиев аскари” Тошкентдаги адвокатлик бюросига мурожаат қилган эди. Улардан бири адвокатлик ширкати ëрдамида “яшаш ва ишлаш ҳуқуқини берувчи ҳужжат”га эга бўлган¸ қолган 4 кишининг иши эса кўриб чиқилмоқда.\nОзодлик мухбири ҳуқуқий мақом олиш учун инсон ҳуқуқлари ташкилотидан кўмак сўраган икки ҳарбий билан ўтган ҳафтанинг икки куни давомида учрашди.\nҲавфсизлик сабабларига кўра, исмлари сир қолишини сўраган бу икки суҳбатдош Маҳмуд Худойбердиев батальонида фаолият юритаëтган¸ аммо “ҳужжатлари ҳал бўлмаган” 50 та оилага мансуб 100 кишилик  (аскарлар оиласи билан) гуруҳ номидан гапираëтганини таъкидлади.\nУларнинг айтишича¸ айни кунларда Худойбердиев “аскар”лари Ангрен ва Жиззахдаги ҳарбий қисмлар шахсий таркибидадир; 2005 йилгача Фарғона вилоятининг Қувасой туманидаги ҳарбий қисмда ҳам “Худойбердиев аскарлари” бўлган.\nТожикистонда турли жиноятларда айбланиб “исëнчи” деб айтиладиган, аммо тор ҳарбий доираларда профессионал қўмондон сифатида кўриладиган 55 яшар ҳарбий полковник Маҳмуд Худойбердиевнинг ўзи¸ Озодлик суҳбатлашган икки нафар ҳарбий иддаосига кўра¸ шу кунларда Жиззахдаги махсус ҳарбий қисмда хизмат қилмоқда.\n2018 йили Тожикистон расмийлари Худойбердиевнинг Туркия ҳудудида эканини билдирган¸ шундан бери Худойбердиевнинг қаерда эканига оид маълумот чиқмаган эди.\nРасмий Душанбе Худойбердиевни қоралаб чиққани ортидан у қидирувга берилган. Аммо Худойбердиевнинг айбдорлиги борасида суд ҳукми мавжуд эмас. Полковник Худойбердиевнинг қўл остида хизмат қилган аскарлардан баъзилари (тахминан 15 - 20 киши) эса, Тожикистонда судланиб, озодликдан маҳрум қилинган.\nТожикистонда қидирувга берилганлар рўйхатида Худойбердиев ҳам бор\nАскарларнинг бир қисми ҳуқуқий муаллақ қолмоқда\nЎзини “Худойбердиев аскарлари” вакили деб таништирган икки ўзбек 1998 йили Ўзбекистоннинг Узун ва Сариосиë туманлари орқали Тожикистондан кириб келганини айтади.\nУлар иддаосига кўра¸ Маҳмуд Худойбердиев билан бирга Ўзбекистонга 180 та оила келган¸ уларнинг умумий сони 250 киши бўлган.\nКелганларнинг бир қисми 1998 йилгача Тожикистон Мудофаа вазирлигидаги алоҳида жанговар қуролли гуруҳ жангчилари бўлган.\nОзодлик икки кун давомида суҳбатлашган ҳарбийларнинг айтишича¸ шу кунларда Ўзбекистон Мудофаа вазирлиги ва ДХХ чегара қўшинларида фаолият олиб бораётган юз нафар “Худойбердиев аскари”га Ўзбекистон ватандошлиги берилган. Айни пайтда¸ қолган 100 дан ортиқ одам паспортсиз ва яшаш ҳуқуқисиз муаллақ ҳолатда қолган. "Худойбердиев аскарлари"нинг бир қисми Россия Федерациясида яшаётганини Тожикистон расмийлари 2018 йилда расман билдирган.\nОзодлик билан суҳбатда “Худойбердиев аскарлари” ўз болалари катта бўлгани ва уйланиб турмуш қуриши учун ҳужжат зарурлигини айтишди.\nШу пайтга қадар ҳатто ўрта таълим ҳам олмаган бу болаларнинг оталари ўз куратори бўлган ДХХ мулозимларининг амалга ошмай келаëтган ваъдаларидан чарчаганини билдирди.\nОзодлик аввалроқ "Худойбердиев батальони" деб аталган гуруҳ аъзоларидан бир неча нафари билан суҳбатлашган, улардан бири Озодликка сохта ўзбек паспортини кўрсатди ва бу “ҳужжат” билан Ўзбекистонни тарк эта олмасдан юрганини” айтганди. Озодлик гаплашганлардан яна бири эса¸ собиқ МХХ гувоҳномасини тақдим этганди.\nИсëнчига айланган полковник\nМаҳмуд Худойбердиев 1998 йилгача Тожикистон президенти Имомали Раҳмоннинг содиқ сафдошларидан бири бўлган.\nБаъзи сиëсатшуносларга кўра¸ мамлакатдаги фуқаролик уруши даврида Худойбердиевнинг тожикистонликлар орасидаги обрўси Раҳмонникидан анча баланд бўлган. Уни ҳатто "ҳалоскор полковник" деб аташган. Уруш тугагач, у йирик ҳарбий қўшилмалардан бирига қўмондонлик қилган.\nТожикистондаги фуқаролар уруши ҳақидаги кўплаб мақолалар муаллифи¸ уруш пайтида "Чароғи рўз" газетасида ишлаган Мирзо Салимовнинг иддаосига кўра, "Маҳмуд Худойбердиевнинг қўли¸ фуқаролар урушининг бошқа лидерлариники каби, қонга ботган":\n- Мен ўзимда бор бўлган ҳужжатларга таяниб, унинг ва гражданлар урушидаги бошқа харбийларнинг бир нечта бегуноҳ одам ўлимида айбдор эканлигини тасдиқлай оламан.\nТожикистондаги 1990- йиллардаги фуқаролар уруши пайтида Маҳмуд Худойбердиев билан қарама-қарши жабҳада бўлган журналист ва сиëсатчи Додожон Атоуллаев Озодлик билан суҳбатда бошқача фикрни билдирди:\n«Гражданлар урушида қахрамонлар бўлмайди. Чунки халқ икки лагерга бўлинади. Шу боис полковник Худойбердиев тожикистонликларнинг бир қисми учун Че Гевара каби шонли қаҳрамон¸ яна бир қисми учун халқ душманидир. Шахсан мен учун Маҳмуд Худойбердиев бошқа аскарлар каби сиëсатчилар интригасининг қурбонидир. Агар уруш бўлмаганида эди, Худойбердиев шарафли қўмондон бўлиб етишган бўларди».\n1997 йилда Тожикистонда ҳукумат ва мухолифат ўртасида имзоланган тинчлик битимини тан олмагани ортидан Худойбердиев ва президент Раҳмон ўртасида келишмовчилик келиб чиққандан кейин¸ полковник мамлакатни тарк этган. Унинг ўшандан бери, асосан, Ўзбекистон ҳудудида яшаб келаëтгани айтилади.\n"Ҳеч ким хат ëзмайдиган полковник"...\n1998 йилда Маҳмуд Худойбердиев кам сонли қуролли гуруҳи билан Тожикистоннинг Хўжанд вилоятидаги баъзи маъмурий бинолар ва Чкаловск аэропортини ишғол қилган¸ кўп ўтмай бу исён ҳукумат қўшинлари томонидан бостирилган эди.\nУч кунлик бу ишғол ҳақида турли иддаолар мавжуд. Расмий Душанбе иддаосига кўра, Худойбердиев Ўзбекистоннинг Зомин туманидан бостириб кирган. Президент Раҳмон ўшанда Ўзбекистон томонини ушбу исёнда қўли борликда айблаган эди.\nЎша даврдаги Имомали Раҳмон назоратидаги матбуот Худойбердиевнинг этник мансублигига урғу бериб унга "титул миллат душмани" деган ëрлиқ ëпиштиргани ҳақида Озодлик суҳбатлашган тожик мухолифати вакиллари гапириб берди.\nРасмий маълумотларга қараганда, Хўжанд ишғоли пайтида 4 ҳарбий ўлган ва мародёрлик ҳолатлари қайд қилинмаган.\nЎша пайтда Тожикистон мунтазам армияси томонида Ўзбекистон чегарасига қадар сиқиб чиқарилган Худойбердиев жангчилари қўшни давлатда паноҳ топгани айтилади.\nБир-биридан мустақил турли манбаларга кўра, Худойбердиев ва унинг аскарлари 1998 йилдан бошлаб Ўзбекистон Мудофаа вазирлиги таркибида фаолият кўрсата бошлаган. Аммо бу маълумот ҳозиргача расман эътироф этилмаган.\n2000- йиллар бошидан собиқ президент Ислом Каримов ўлимигача Ўзбекистон ва Тожикистон муносабатларининг кескинлигича қолиши сабабларидан бири¸ кузатувчиларга кўра¸ Маҳмуд Худойбердиевнинг Ўзбекистон ҳудудида эканидир.\nКаримовдан қолган зиддиятли мерос\nКаримов оламдан ўтганидан сўнг иқтидорга келган Шавкат Мирзиëев учун “Худойбердиев батальони” зиддиятли мерос сифатида кўрилди.\nХудойбердиев билан шахсан таниш бўлган Тожикистон собиқ мухолифати вакилига кўра, полковник Худойбердиев¸ Жоҳар Дудаев каби совет даврида шаклланиб¸ кейинчалик дала қўмондонига айланган ҳарбийлар сирасига киради.\nУ афғон мужоҳидлари билан бўлган қонли жанглар иштирокчиси сифатида СССРнинг “Қизил байроқ” ¸”Мардлик учун” орденлари ва ҳарбийлар орасида қадрланадиган “Жасорат учун” медали билан тақдирланган.\n2018 йилда Хатлон вилоят Ички ишлар бошқармаси бошлиғи Искандар Солеҳзода расмий Тошкентдан олинган маълумотга таяниб, полковник Худойбердиевнинг Ўзбекистон ҳудудини тарк этганлигини айтган эди.\n2018 йилнинг июлида расмий Душанбе “Мирзиëев шарофати билан Худойбердиев таҳдиди бартараф бўлгани” ҳақида баëнот берди.\nБундан олдин Тожикистон собиқ Бош прокурори Бобожон Бобохонов ўз идораси кўплаб оғир жиноятларда айбланган Маҳмуд Худойбердиевнинг экстрадициясини сўраб, бир неча марта Ўзбекистонга расмий мурожаат қилгани, аммо ҳеч қандай жавоб олинмаганини айтган эди.\nАйни баëнотида Бобохонов 2018 йилда Маҳмуд Худойбердиев тарафдорларидан 500 дан ортиқ киши аниқланиб, рўйхатга олингани¸ улардан 36 нафари қидирувга берилганини ҳам маълум қилган эди.\n2018 йил кузига келиб Ўзбекистон Мудофаа вазирлигига яқин мулозим Озодликка расмий Тошкентнинг полковник Худойбердиевни Тожикистонга бермагани ва бериш режаси ҳам бўлмаганини айтган.\nЎзбекистон мудофаа вазирлигини 1991 йилдан 1997 йилгача бошқарган Рустам Аҳмедовга яқин ҳарбийнинг 14 февралда Озодликка айтишича¸ Худойбердиевнинг Тожикистонга берилишига қудратли генерал¸ МХХ собиқ раиси¸ сенатор Рустам Иноятов жиддий қарши бўлган.\nОзодлик суҳбатлашган икки нафар “Худойбердиев аскари” ҳам шу кунларда улар фаолиятини ДХХ мувофиқлаштираëтганини очиқлади.\nЎзбекистондаги айрим мустақил ҳуқуқ ҳимоячилари Маҳмуд Худойбердиев аскарлари 2005 йилги Андижонда юз берган исëнни қуролли бостиришда иштирок этгани тўғрисида ўз вақтида баёнот берган эди. Аммо ўтган 15 йил давомида воқеа бирор гувоҳи халқаро инсон ҳуқуқлари ташкилотларига бу ҳақда расман кўрсатма берган эмас.\nОзодлик суҳбатлашган "Худойбердиев аскарлари" 2005 йили Андижонда ўтказилган харбий амалиëтда қатнашмаганлигини айтди. Улар иддаосича¸ бу “афсона” расмий Тошкент тарафидан атайлаб муаммони ўзидан чалғитиш учун тўқилган.\nОзодлик гаплашган ҳарбийларга кўра¸ “Худойбердиев батальони" асосан чегараларни қўриқлаш¸ наркотрафикка қарши курашиш ва мамлакат жанубига суқилиб кирмоқчи бўлган исломий экстремистлар хуружини бартараф қилиш билан профессионал” шуғулланиб келади.\n"Биз 22 йил Ўзбекистон қуролли кучлари сафида хизмат қилиб¸ шу мамлакат ҳарбий қудратига ҳисса қўшдик. Эвазига орден эмас¸ оддийгина истиқомат қилиш ҳуқуқини берадиган ҳужжат сўраяпмиз" ¸ деди Озодлик суҳбатлашган "Худойбердиев жангчилари".\nТожикистон ҳарбийларининг Ўзбекистондан ўтишига доир битим тасдиқланди


Либераллашган валюта сиёсати Бир йиллик таҳлил ҳолати нималарни кўрсатмоқда? — Ishonch Gazetasi\n2017 йилнинг 5 сентябрида мамлакатимиз иқтисодий сиёсатида муҳим воқеа юз берди. Чунки айнан шу куни миллий пул бирлигимиз сўмни хорижий валюталарга конвертация қилишни эркинлаштириш соҳасида катта аҳамият касб этадиган қадам ташланди. Бундан олдин, яъни 2 сентябрда давлатимиз раҳбарининг «Валюта сиёсатини либераллаштириш бўйича биринчи навбатдаги чора-тадбирлар тўғрисида»ги фармони эълон қилинди.\nАҳамияти бўйича инқилобий руҳга эга бўлган мазкур фармонга мувофиқ, мамлакатимизда валюта муносабатларини тартибга соладиган юридик ва жисмоний шахслар хорижий валютани эркин сотиш ҳамда сотиб олишга имкон берадиган янги бозор механизмини жорий қилиш бошланди. Янги тартибга кўра энди миллий валютамизнинг чет эл валютасига нисбатан айирбошлаш курси валюта биржасининг банклараро электрон савдоларида валютага бўлган талаб ва таклифдан келиб чиққан ҳолда шакллантириладиган бўлди. 2017 йил 5 сентябрда ушбу механизм таъсирида шаклланган сўмнинг АҚШ долларига нисбатан айирбошлаш курси 8100 сўм миқдорида белгиланди.\nЎзбекистон Республикасини янада ривожлантириш бўйича Ҳаракатлар стратегиясининг «Иқтисодиётни янада ривожлантириш ва либераллаштириш» деб номланган бўлимида валюта сиёсатини ислоҳ қилиш ушбу йўналишдаги биринчи зарурий қадам экани таъкидланган ва ислоҳотларнинг муваффақияти кўп жиҳатдан пул-кредит, солиқ-бюджет ва иқтисодий сиёсатнинг бошқа соҳаларида амалга оширилаётган саъй-ҳаракатларнинг самарали мувофиқлаштирилишига боғлиқлиги алоҳида таъкидланган эди. Шу боис, ушбу фармон эълон қилинган кундан бошлаб мутасадди идоралар мазкур масалани талаб даражасида ҳал этиш учун кенг кўламли тайёргарлик ишларини амалга оширди.\nЭнг аввало, валюта сиёсатини эркинлаштиришга мўлжалланган «Валюта сиёсатининг устувор йўналишлари тўғрисида»ги Ўзбекистон Республикаси Президентининг қарори лойиҳаси Ягона интерактив давлат хизматлари порталида эълон қилинди ва у умумхалқ муҳокамасига қўйилди. Мазкур масалага қизиққан барча хоҳловчилар унга нисбатан ўз фикр ва мулоҳазаларини баён қилишди. Порталга тушган таклифлар валюта сиёсатини эркинлаштириш бўйича қабул қилинган фармонни бойитишга хизмат қилди.\nЮртимизда миллий валютамизни хорижий валюталарга эркин конвертация қилиш механизмини такомиллаштириш билан боғлиқ муҳим бир жиҳат намоён бўлганини эътироф этиш лозим. Яъни айрим давлатларда миллий пул бирликларини конвертация қилишнинг бошланиши ҳамма учун мутлақо кутилмаган пайтда ва олдиндан эълон қилинмасдан бошланади. Шу боис, кўпчилик ғафлатда қолади ва бундан жуда катта моддий зарар кўради.\nБизда эса, у давлатлардан фарқли ўлароқ, ўзбек сўмининг конвертацияси бошланиши 2017 йилнинг бошидаёқ ҳаммага маълум қилинди. Унинг 5 сентябрда бошланиши ҳақидаги қарор ҳам 2 сентябрда эълон қилинди.\n«Миллий пул бирлигининг эркин конвертация қилиниши нима учун керак?», деган савол кўпчиликни ўйлантиради. Бу саволнинг жавоби Президентимиз томонидан 2 сентябрда имзоланган тарихий фармонда баён этилган. Конвертация, энг аввало, мамлакатимизда инвестиция ва ишбилармонлик муҳитини янада яхшилаш, экспортни рағбатлантириш, корхоналарнинг рақобатбардошлигини ошириш учун зарурдир.\nХорижий инвестор учун ҳар қанча имтиёзлар берсанг ва жозибадор муҳит яратсанг-у, лекин сенинг миллий пул бирлигинг эркин конвертация қилинмаса, уларнинг кўпчилиги мамлакатингга бизнес қилиш учун келишга жазм қила олмайди. Негаки, хорижий сармоядор бундай шароитга кўникиши қийин. У бошқа давлатлардан олиб келган валютасини хоҳлаган пайтда ва хоҳлаган миқдорда конвертация қилиши, айниқса, ўзи ишлаб топган фойдани бошқа мамлакатга олиб кетиш имкониятига (ҳуқуқига) эга бўлиши керак. Мазкур фармон юртимизда шундай шароитни яратди ва бу эса, ўз навбатида, мамлакатимизга хориждан келаётган инвестициялар миқдорининг кескин ошишига ҳуқуқий ва молиявий асос бўлиб хизмат қила бошлади.\nСўмнинг конвертацияси мамлакатимиз ишлаб чиқарувчиларининг ташқи ва ички бозорлардаги рақобатдошлигини оширишга ҳам ўта муҳим ижобий ҳисса қўшади. Гап шундаки, сўмни конвертация қилишнинг юртимизда қўлланиб келинган эски усулида ишлаб чиқарувчилар ўзларига хизмат кўрсатадиган тижорат банкларига муайян маблағни конвертация қилиш учун аризалар топшириб қўйиб, унинг ижросини узоқ-узоқ муддат кутишга мажбур эди. Конвертация учун ажратилган маблағ ҳам валюта биржасининг махсус ҳисобварағида ҳаракатсиз «ўлик» ҳолда, яъни ишлатилмасдан сақланарди. Яъни конвертация учун топширилган пулнинг эгаси ўз маблағидан шу вақт ичида фойдалана олмасди. Бу усул иқтисодий ҳаётга жуда катта салбий таъсир кўрсатиб келаётган эди. Буни конвертация учун топширган маблағлари узоқ муддат валюта биржасининг махсус ҳисобварағида ўз вақтида алмаштириб берилмагани туфайли сақланиб ётгани ҳамда мабодо конвертацияга рухсат тегиб қолса, уни эндиликда анча баланд курсда алмаштириб беришганидан ҳам зарар кўрган, баъзан эса ҳатто шу туфайли банкрот бўлган кўплаб тадбиркорлар алам билан эслашади.\nМазкур фармонда кўзда тутилган чора-тадбирларнинг ижобий жиҳатлари жуда кўп бўлиб, улардан бири хорижга маҳсулот ва хизматлар экспорт қилувчи корхоналар фаолияти билан боғлиқ. Яъни валюта соҳасини либераллаштириш мамлакатимиз экспорт салоҳиятини оширишни рағбатлантириш бўйича ҳам қатор янги имкониятлар яратди. Масалан, мамлакатимиз юридик шахслари товар, иш ва хизматлар импорти, фойда репатриацияси, кредитларни қайтариш, хизмат сафари харажатлари каби тўловларни амалга ошириш учун хорижий валюталарни чекловсиз сотиб олиш имкониятига эга бўлишди. Бир пайтнинг ўзида барча экспортчи корхоналарнинг чет эл валютасидаги тушумини мажбурий сотиш бўйича талаб ҳам бекор қилиндики, бунинг тадбиркорлик муҳитига кўрсатадиган ижобий таъсирини сўз билан ифодалаш қийин.\nКези келганда шуни ҳам алоҳида қайд этиш керакки, Марказий банк раҳбарияти валюта сиёсатини либераллаштириш масаласида энг тўғри ва оқилона усуллардан фойдаланяпти. Валюта сиёсатига таъсир кўрсатадиган ташқи ва ички омиллар чуқур ўрганилиб, улар тўлиқ эътиборга олинмоқда. Хорижий валютани ҳозирча нақд кўринишида эмас, балки фақат чет элда ишлатиш мумкин бўлган конверсион карталарга ташлаб берилаётгани ҳам бугунги кун учун тўғри. Чунки мамлакат ичида миллий пул бирлигидан бошқа валюталар муомалада бўлиши мақсадга мувофиқ эмас. Қолаверса, мазкур усул «долларлашиб» кетган иқтисодий ҳаётни бу салбий ҳолатдан озод қилишга ҳам хизмат қилади.\nУзоқ вақт давомида кўникиб қолган шароит ўзгаришининг юридик ва жисмоний шахслар ҳаётига вақтинчалик характерга эга бўлган салбий таъсирлари ҳам борлиги кўпчилик учун сир эмас. Шу боис, фармонда мутасадди ташкилотлар уларни юмшатиш бўйича тегишли чора-тадбирлар тизимини ишлаб чиқиши ва уларни изчиллик билан амалга ошириши зарурлиги ҳам кўрсатилган. Масалан, валюта сиёсатини либераллаштириш жараёнида банк тизими учун вужудга келиши мумкин бўлган салбий ҳолатларнинг олдини олиш, таянч тармоқлар корхоналарини давлат томонидан қўллаб-қувватлаш бўйича зарур чоралар кўриш, айниқса, аҳолининг ижтимоий ҳимояга муҳтож гуруҳлари турмуш даражасига кўрсатиши мумкин бўлган салбий оқибатларини камайтириш мақсадида уларни қўллаб-қувватлаш бўйича манзилли чора-тадбирларни амалга ошириш зарурлиги белгиланган эди ва улар изчиллик билан амалга ошириляпти.\nШу ўринда, кўпчиликни ўйлантириб келаётган бир масалага алоҳида тўхталиб ўтишни мақсадга мувофиқ, деб ўйлайман. Яъни аҳоли ва тадбиркорлик субъектларини сўм айирбошлаш курсининг келгуси даврдаги ҳолати ташвишга солмоқда. Айримлар ҳамон сўм курсининг барқарор сақланишига хавотирлик билан қарашмоқда. Бундай ҳадикларга ҳам ички, ҳам ташқи сабаблар етарлича топилади. Ички омилларга аввалги даврдан қолган халқнинг бундай ваъдаларга ишончи анча сўнгани, мамлакатдаги ишлаб чиқариш ва экспорт салоҳиятининг вақтинчалик пасайиш ҳолатлари кирса, ташқи омилларга жаҳон бозори конъюнктурасидаги беқарорлик ҳамда йирик давлатлар ўртасида пайдо бўлаётган носоғлом сиёсий ва иқтисодий муносабатларнинг (масалан, АҚШ билан Хитой ўртасидаги) иқтисодиётимизга салбий таъсирини таъкидлаш мумкин.\nЎзбек сўмининг қадри тақдиридан хавотирланиш ўринсиз эканини ўтган бир йиллик ҳолат кўрсатиб берди. Қуйидаги чизмада 2017 йилнинг 5 сентябридан бошлаб, то шу кунга қадар ҳар ойнинг биринчи ҳафтасида сўмнинг курси қандай ўзгариб келгани ифода этилган. Кўриниб турибдики, дастлаб сўмнинг курси ошган, кейинроқ эса, яъни 2017 йилнинг декабрь ва 2018 йилнинг январь ойлари бошларида сўмнинг курси пасайиб, 8187 сўмгача тушган. Лекин мутасадди идораларнинг ўз вақтида кўрган чора-тадбирлари натижасида 2018 йил февраль ойидан бошлаб сўмнинг АҚШ долларига нисбатан курси тобора оша борди ва 2018 йилнинг 26 августида у 7827 сўмни ташкил этди. Соддароқ қилиб айтадиган бўлсак, ўзбек сўмининг қуввати 2017 йилнинг 5 сентябрига нисбатан 3,8 фоизга ошган.\nБугун мамлакатимизда сўм айирбошлаш курси валютага бўлган талаб ва таклифга мос равишда ўзгариб бормоқда. Мутасадди ташкилотлар валюта сиёсатини бозор талабларидан келиб чиқиб, моҳирона бошқара олишлари мумкинлигини амалда исботлаб бўлишди.\nДемак, сўмни айирбошлашнинг бозор механизмига ўтишнинг энг оғир бўлган дастлабки йилида унинг курси бошда белгиланган 8100 сўмдан пасайиши фақатгина 4 ой, яъни 2017 йилнинг декабрь – 2018 йилнинг март ойлари бошида юз берган, холос. Қолган ойларда эса сўмнинг курси (озгина истиснолар билан) асосан ошиб борган. Бугун ишонч билан айтишимиз мумкинки, бундай ижобий тенденциянинг келгуси даврда ҳам сақланиб қолишига мамлакатимизда барча асос яратилди.\nУмуман олганда эса, валюта бозорини эркинлаштириш ва валюта айирбошлаш курсининг бозор механизмларини жорий этиш мамлакатимизда валюта сиёсатини ташкил этиш ва бошқаришнинг янги босқичини бошлаб берди, инвестиция ва ишбилармонлик муҳитини тубдан яхшилашга хизмат қиляпти, иқтисодий ўсиш суръатлари янада юқори бўлиши ва халқ турмуш даражасининг кескин ошиши учун ишлатилаётган муҳим молиявий дастаклардан бирига айланиб улгурди.


12:15 / 05.02.2016\nИшдан айрилиш сизга боғлиқ бўлмаган сабаблар туфайли содир бўлса, албатта, жуда ёқимсиз ва оғриқли ҳолат. Бу одамни тушкунликка тушириши мумкин. Шу сабабли ҳар бир давлат бундай фуқароларни янги ишга жойлашгунича имкон қадар қўллаб-қувватлайди. Қайси давлат ишидан айрилган фуқароларини максимал даражада ҳимоя қилади? Маълумотлар шу ҳақида.\nИшсизлар учун бериладиган пул миқдори ўртача иш ҳақининг 70 фоизига тенг. Ишсизлар қарамоғида вояга етмаган болалар бўлса, унинг миқдори 80 фоизга етиши мумкин. Бу дегани ойига 10500 франк. Ишсизлик нафақасининг берилиш муддати ишдан бўшатилгандан бошлаб, 200 кундан 520 кунгача.\nШвецияда ишсизлик нафақаси Аrbetslöshetsförsäkringen дейилади ва у мамлакатда меҳнат фаолиятини олиб борганларга берилади. Нафақанинг ҳисоб-китоби билан A-kassa суғурта компанияси шуғулланади. Суммани белгилашда ишидан айрилган одамнинг сўнги бир йилдаги ўратача ойлиги инобатга олинади.\nЎтган йилнинг кузида ишсизлик нафақасининг энг кам миқдори 320 кронадан 365 кронага оширилди. Олдиндаги 200 кун учун ўртача даромаданинг 80 фоизини, кейинги кунлар учун 70 фоизини олиш мумкин. Шу жиҳатдан айтилса, дастлабки 100 кунлик учун нафақа миқдори кунига 910 швед кронаси, охирги кунларга бориб эса 760 кронадан тўғри келади. Швецияда ишсизлик нафақаси олишнинг максимал муддати 300 кун, вояга етмаган фарзанди борлар учун 450 кунни ташкил этади.\nДания ишсизларга энг кўп нафақа тўловчи мамлакат экани билан фахрланса бўлади. Бу ерда ишсизларга охирги даромаднинг 90 фоизи миқдорида тўланади. Лекин қайд этиш керакки, нафақа ишчилардан олинган ижтимоий суғурта тўловларига ҳам боғлиқ.\nМамлакатда икки йил шу мазмундаги нафақа берилса, унинг энг юқори суммаси ойига 2 295 еврони ташкил этади. Бундай маблағни олиш учун мамлакатда сўнги уч йил ичида камида бир йил ишлаган бўлиши талаб этилади.


Истамбул касалхоналаридан бирида 58 яшар австалиялик аëлнинг жони узилди.\n23 апрел 2021, Тошкент вақти: 19:50\nБу аëл пайшанба куни Британия консулхонасига қилинган тажовузнинг 28- қурбони бўлди.\nАвстралия Ташқи ишлар вазири Александер Даунер ҳалок бўлган аëл Британия элчиҳонасининг теҳник ҳодимаси эканлигини билдирди.\nТуркияда ўтган ҳафта юз берган тўртта портлашда 50 дан зиëд киши ҳалок бўлди.\nПортлашлар юзасидан маъсулиятни "Ал-Қаеда" тармоғига яқин гуруҳлар ўз зиммасига олишди.\nКеча Туркиянинг бир қатор шаҳарларида терроризмга қарши намойишлар бўлиб ўтди.\nТурк расмийлари террор амалларида гумон қилинган 18 киши қамоққа олинганлигини билдиришди.


Корхона қошидаги коллежда\nКентов шаҳрининг тарихи ўтган асрда кончилар, «Ачполиметалл» комбинати фаолияти билан боғлиқ бўлса, жорий асрда қиёфасини йирик корхона – трансформатор заводи белгиламоқда.\nЯқинда шаҳардаги Ш. Қалдаяқов номидаги маданият саройида ўтган трансформатор заводи қошидаги политехника коллежи талабаларининг навбатдаги битирув тадбири тантанасида ушбу корхонанинг 20 йиллик фаолияти ҳам сарҳисоб қилинди. Меҳмонларни шаҳар ҳокими девони раҳбари Б. Алимбетов муборакбод этиб, Қозоғистонни ривожланган 30 давлат қаторига қўшиш йўлидаги муносиб корхона – трансформаторчиларни қутлади.\n«Alageum electric» Холдинг компанияси бошқарув кенгаши раиси С. Қўжабаев политехника коллежи битирувчиларининг энг илғори – Тимур Авдеевга 1000 АҚШ доллари қийматида, яна 9 нафар пешқадам битирувчиларга эса 50 000 тенгедан пул мукофотини тантанали равишда тақдим этди. Коллеж битирувчилари корхонада тўлиқ иш билан таъминланадилар. Улар бир неча йил давомида назарияни амалиёт билан боғлаб, коллеждаги билимини корхона цехларидаги жараёнда мустаҳкамладилар. Кентов трансформатор корхонаси мамлакатимизнинг келажагини белгиловчи индустрия тараққиётининг ялови, десак янглишмаймиз.\nШ. МАДАЛИЕВ, 2017-07-04, 20:30 257


Самарқанддаги гўзал фестиваль\n07.06.2018 15:34 0 6155\nСамарқанд шаҳрида «Юксак маънавиятли авлод» республика фестивалининг Самарқанд вилояти босқичи бўлиб ўтди. Унда Самарқанд шаҳри ва вилоятнинг барча туманларидан келган ёшлар уч ёш тоифасида (14-16, 17-19, 20-25) бадиий ижод, санъат, рассомчилик, кашфиётчилик, дизайнерлик, ҳунармандчилик, мустақиллик тарихи билимдонлиги, Президент асарлари билимдонлиги каби саккиз йўналишда ўз иқтидорларини намойиш қилишди.\nФестивал иштирокчилари ва уларнинг ишлари билан танишиб, ёшларимиз орасида истеъдодлилари кўплигидан хурсанд бўлдик.\nЭнг аввало велосипедга мотор ўрнатиб, тўпланганлар олдида уни миниб, «катайса» қилиб юрган ўқувчининг иши эътиборимизни тортди.\n− Ургут тумани Ғўс қишлоғидаги 136-мактаб ўқувчисиман, − деб ўзини таништирди Абдулла Зиёдуллаев. – Қишлоғимиз баландликларда жойлашгани учун велосипедим билан дарсга қатнашга қийналар эдим. Шунга велосипедимга ўт ўрадиган машинанинг моторини ўрнатиб олдим.\nАбдулланинг орзулари билан қизиқдик.\n− Келажакда қуёшдан қувват олиб юрадиган машина яратмоқчиман!\nТайлоқ туманидан келган Мухлиса Толибова яратган ўзбекона миллий либослар тўпланганларда ҳайрат уйғотди.\n− Миллий ҳунармандчилик йўналиши бўйича туман ғолиби бўлиб, фестивалнинг вилоят босқичига ўзим тиккан, тўқиган кийим-кечакларни олиб келдим, − деди Мухлиса. − Либосларимда асосан атлас, адрас, кимхоб каби миллий матолардан фойдаландим. Тақинчоқларни ҳам ўзим ясадим.\nЁғоч ўймакорлиги билан шуғулланиб, лавҳ ясаб ўтирган қиз эътиборимни тортди. Одатда ёғоч ўймакорлиги билан ўғил болалар қизиқишарди.\n− Дилхумор Хурсандоваман, Ургут ҳунармандлик коллежи ўқувчисиман.\n− Оилангизда усталар борми?\n− Ҳа, бобом ўймакор уста, у кишининг ишларига ҳавас қилиб, шу касбни танладим.\nИштихон ахборот технологиялари коллежи 2-курс ўқувчиси, профессионал рассомларга етиб олаёзган мусаввир қиз Ситора Назарова «Ҳам зиёрат, ҳам тижорат» деганларидек фестивал давомида пул ишлаб олаяпти экан. Хоҳлаганлар унга пул бериб, қисқагина вақт ичида ўз портретларини чиздириб олишаяпти. Қизиғи, суратини чиздирганлар хурсанд, ҳаммасини роса ўхшатган.\n− Менинг ҳам суратимни чизиб берасизми? – сўрадим Ситорадан. – Қанча вақтда ва қанчага чизиб берасиз?\n− Очиғини айтаверайми? Юз минг сўм бериб, олдимда бир соат ўтирсангиз бас, ўхшатиб чизиб беришга жавоб!\nФарзандларимиз ана шундай дадил, шижоатли, энг муҳими, ишбилармон ва топармонлигидан, очиғи, қувондим.\nҚўшиқчилар беллашуви энг кўп томошабин йиғибди. Ўзбекистонда хизмат кўрсатган артист Эркин Қайтаров бошчилигидаги ҳакамларга юзга яқин қўшиқчи ёшлар орасидан энг зўрини танлаб олиш осон бўлмаслиги аниқ. Сабаби, ёшларнинг ҳаммаси бир-биридан яхши. Жуда кўпчилиги ўз шеърига ўзи куй басталаб ижро қилаётгани ҳайратимни оширди. Пастдарғом туманидан келган 8-синф ўқувчисининг ўзи куй басталаганига унча ишонмадим, аммо қўшиғини эшитиб, бунга амин бўлдим.\nТабиатан шеъриятга ошнолигим боис назм йўналиши бўйича беллашув бўлаётган залга талпиндим. Таниқли шоир Хуршид Нуруллаевнинг боши қотган.\n− Фарзандларимизнинг ҳаммаси бир-биридан яхши ижод намуналарини олиб келишган, − дейди Хуршид ака. – Тўғри, янги сўз айтилмаган шеърлар ҳам оз эмас, аммо янги сўз айтилган, янги ташбеҳлар топилган шеърлар талайгина. Ургутлик Ситора Одилованинг, нарпайлик Азиза Муродова, Эъзоза Саъдиноваларнинг, Шоҳиста Сувоноваларнинг шеърлари айниқса маъқул бўлди. Ичларида тайёр шоир бўлиб қолган ёшларни кўраяпман.\n«Хаbar.uz» мухбири эканимни билишгач, бирпасда мени қаламкашлар ўраб олишди. «Шеъримни эълон қиласизми?» дея ҳаммалари ўз шеърларини ўқиб бера бошлашди. Айримларини ёзиб олдим. Бир ўқиб кўринг:\nБугун кўнглимни мен тўнкариб,\nСабр дарёсига ювиб қўйдим.\nҚурисин дея қоқиб-қоқиб,\nЮрак тўрига илиб қўйдим.\nҚизитай дея юрак-бағрим,\nЎтиндай ёқдим дардларимни.\nМакон қилиб мен дилга шеърим,\nАйтдим унга бор арзларимни.\nСўнгра хаёлан кўкка учиб,\nОсмондан бутут суғураман.\nҚалдирғоч қанотига қўниб,\nШу булутлардан ин қураман.\nҚувончим асраб ёмон кўздан,\nШеъримдан унга соқчи қўяй.\nБахт недир у билмай ёлғиздан,\nБориб бир бора сўраб кўрай.\nШоҳиста Сувонова, Нарпай туманидаги 54-мактабнинг 9-синф ўқувчиси\nЮраклар бор, тўлин ойдек\nЁниб турар бир умр.\nЮраклар бор, ёнмайди ҳеч\nМисоли ёнмас кўмир.\nЮраклар бор, меҳрга бой,\nСевгай ҳар бир инсонни.\nЮраклар бор, хиёнаткор,\nСотгай ҳатто иймонни.\nЮраклар бор, борлиғини\nСадқа айлар ёр учун.\nЮраклар бор, муҳаббатдан\nҚадрлайди зар кучин.\nЮраклар бор, дарёдай кенг,\nДўстга очиқ эрта-кеч.\nЮраклар бор, қутидек тор,\nҚулфи бор, очилмас ҳеч.\nАзиза Муродова, Нарпай иқтисодиёт коллежининг 2-курс ўқувчиси\nКипригига осилган мужгон,\nТоғдек босар елкаларини.\nИлтижом сендан, ёмғиржон,\nЮвгин пешонасин шўрини.\nКулгичидан ўпиб кет, қуёш,\nҚароғига нурлар ташлабон.\nМайин-майин эсинг, шамоллар,\nОром беринг сочин силабон.\nБанди дилда ухлайди севинч,\nОҳлар уриб уйғот, булбулжон.\nУ севиши керак қайтадан,\nДаво бўлгин энди, умиджон...\nСитора Одилова, Ургут тумани Чапдара қишлоғи\nНиҳоят, «Юксак маънавиятли авлод» фестивалининг республика босқичига борадиган ғолиблар аниқ бўлди. Улар билан танишинг:\n«Ватан куйчиси» йўналишида:\nтайлоқлик Шоҳрух Нишонов (14-16 ёш); оқдарёлик Озода Эрмуҳаммедова (17-19 ёш); ургутлик Исроил Зойиров (20-25 ёш).\nБадиий ижод йўналишида:\nШоҳиста Сувонова (Нарпай), Ҳумоюн Қувондиқов (Каттақўрғон), Ситора Одилова (Ургут).\nЖасмина Усмонова (Нарпай), Мўътабар Жаунбоева (Қўшработ), Шоҳруз Эшниёзов (Нарпай).\nШаҳло Облоқулова (Қўшработ), Шоҳиста Норбоева (Пайариқ), Бибиҳожат Расулова (Қўшработ).\nЭнг иқтидорли ҳунарманд йўналишида:\nМоҳинур Тўхтамуродова (Каттақўрғон), Алимардон Аннақулов (Қўшработ), Ситора Пардаева (Оқдарё).\nМустақиллик тарихи билимдони йўналишида:\nМеҳрож Сайфуллаев (Пайариқ), Қосимбек Убайдуллаев (Жомбой).\nЎзбекистоннинг Биринчи Президенти асарлари билимдони йўналишида:\nМунаввар Абророва (Ургут), Гўзал Эшниёзова (Пайариқ).\nЮксак маънавиятли авлод йўналишида:\nЮсуф Суяров, Музаффар Мамарасулов (Каттақўрғон), Мусахон Камолов (Пайариқ).\nҒолибларга фестивалнинг республика босқичида ҳам омад тилаймиз.


Ички туризмда янги давр — Ishonch Gazetasi\nЭсимни таниганимдан буён қишлоғимиз одамларининг атайлаб саёҳатга чиққанини эслай олмайман. Ёши улуғлар фарзанди ёки набиралари олдида мақтанмоқчи бўлса, вилоят маркази, нари борса, фақатгина Тошкент шаҳрига борганини, кўп мўъжизалар кўргани-ю, ҳайратда қолганини айтишарди.\nЎзбекчиликда ички саёҳат тушунчаси амалда ўзгачароқ талқин этилади. Яъни, маълум бир сабаб билан йўлга чиқса, шу саёҳат. Олайлик, фарзандини пойтахтда ўқитиш ёки ўзи бемор бўлса даволаниш, бирор ҳудудда ишлаётган ўғли ёки турмушга узатган қизини кўриш каби сабабларгина бизни сафарга ундайди. Боиси, оилапарвармиз: топганимизни рўзғор бутлиги, ота-она розилиги, фарзандларимиз тарбияси учун сарфлаймиз. Тўғри, истисно ҳолатлар ҳам бор: курсдошлар ёки жамоа билан айланиш, танишларнинг тўйи, энди-энди урф бўлаётган оилавий сафарлар каби саёҳатбоп вазиятлар ҳам ҳаётимизда учраб туради.\nОтамнинг мен учун ҳам қадрдон бўлиб қолган, турли йиллар хотираларини эслатувчи албомлари бор. Унда Қарши давлат университетида ўқиб юрган кезлари Самарқанд шаҳрига уюштирилган саёҳат акс этган расмлар ҳам борки, отам ҳамон ажиб бир завқ ва соғинч билан ўша сафар таассуротларини сўзлаб беришни хуш кўради.\nЮқоридаги мулоҳазалар Ўзбекистон Республикаси Президентининг жорий йил 7 февралдаги «Ички туризмни жадал ривожлантиришни таъминлаш чора-тадбирлари тўғрисида»ги қарори сабаб хаёлимдан бир-бир ўта бошлади. Англадимки, ушбу ҳужжат халқимиз маданий ҳаётида янги саҳифа очди. Туризм борасидаги ишлар, айниқса, ўтган бир йил давомида анча жадаллашди. Қатор фармон ва қарорлар қабул қилинди. Жумладан, Туризмни ривожлантириш давлат қўмитаси ташкил этилиб, фаолият йўналишлари аниқ белгилаб берилди. Самарқанд, Бухоро, Хива, Шаҳрисабз ва Қўқон каби қадимий шаҳарларимизда ўзи хос саёҳатбоп иқлим, туристлар учун қулай шароитлар яратишга киришилди.\nБу борадаги инфраструктура ҳам халқаро стандартлар даражасида ривожланаяпти. Соҳа истиқболида янги йўналишлар кашф этилиб, кенг қамровли лойиҳалар жорий этилмоқда. Алпинизм, отда, туяда, велосипедда саёҳат қилиш, off-road сайёҳатлари, балиқ ови, рафтинг, хелиски, геотуризм, таълим туризми, тиббий туризм каби янги сайёҳлик йўналишлари оммалашаяпти.\nМазкур қарор ушбу ислоҳотлар жараёнини юқори босқичга кўтариш баробарида, халқимиз манфаати йўлидаги муҳим қадамлардан бўлди. Бу аҳолининг саёҳатларга бўлган қизиқишини ошириб, маданий ҳаётда кўплаб ёрқин саҳифалар очилишига, одамларнинг яшашдан завқ туйишига олиб келади. Қарорга мувофиқ тасдиқланган «Ўзбекистон бўйлаб саёҳат қил!» ички туризмни ривожлантириш дастурини амалга ошириш бўйича амалий чора-тадбирлар режаси муҳим ўрин тутиши, шубҳасиз. Режа ижросини мувофиқлаштириш Туризмни ривожлантириш давлат қўмитаси, маҳаллий ҳокимиятлар қатори Касаба уюшмалари Федерацияси, Ўзбекистон ёшлар иттифоқи, Хотин-қизлар қўмитаси, «Маҳалла» хайрия жамоат фонди ҳамда Ўзбекистон фахрийларининг ижтимоий фаолиятини қўллаб-қувватлаш «Нуроний» жамғармаси каби халққа яқин, уларнинг турли тоифаларини қамраб олувчи жамоат ташкилотлари зиммасига юклангани ҳам бежиз эмас.\n— Қарорга кўра, жамоа шартномаларига рағбатлантириш чораси сифатида давлат органлари ва бошқа ташкилотларнинг бюджетдан ташқари маблағлари ҳисобига ўз ходимларининг камида 10 фоизини оила аъзолари билан биргаликда ҳар йили дам олишга (ички туризмга) юборишни назарда тутадиган жамоавий ва оилавий дам олишини ташкил қилиш нормаси киритилиши белгиланди, — дейди Ўзбекистон касаба уюшмалари Федерацияси Кенгаши бўлим мудири Маҳмуджон Исаев. — Бундан ташқари, ходимларга меҳнат қонунчилигига мувофиқ улар учун қулай бўлган вақтда саёҳат қилиш ва дам олиш учун таътилнинг фойдаланилмай қолган қисми ҳисобидан ҳам дам олиш кунлари бериш кўзда тутилмоқда.\nЎзимизники барибир бошқача\nИнсон ҳаётида саёҳатлар алоҳида ўрин тутиб, мазмунли онлар сифатида хотирада муҳрланиб қолади. Негаки, саёҳатда, биринчи навбатда, сиз учун янгилик бўлган ўзгача муҳитни кўрасиз, табиат мўъжизалари, инсон ақлу заковати билан бунёд этилган қадимий ва замонавий иншоотлар гувоҳи бўласиз.\nХорижий давлатларни қўятуринг, ҳатто юртимиздаги тарихий шаҳарларни билмайдиганлар орамизда қанча!? Эсланг-чи, Самарқанд ёки Бухоро шаҳрига охирги марта қачон боргансиз? Ҳатто дунё нигоҳидаги қадим шаҳарларимизга умуман бормаган юртдошларимиз миллионларни ташкил этса, ажабланмайман. Оммавий ахборот воситалари орқали хорижий давлатлардаги шаҳарларга, туристик зоналарга қизиқамиз-у, бундан-да гўзал, қадимий ва жозибадор, асосийси, ёнимиздаги масканларга эътиборсизмиз…\nМаълумки, Ўзбекистон сайёҳлик кўлами ва тарихий қадамжолари кўплиги бўйича дунёдаги етакчи мамлакатлар қаторида эътироф этилади. Юртимизда 7 мингдан зиёд тарихий ва маданий ёдгорлик мавжуд. Самарқанд, Бухоро, Хива ва Шаҳрисабз шаҳарлари ЮНЕСКОнинг жаҳон мероси дурдоналари рўйхатига киритилган. Дунё давлатлари ҳавас қилса арзийдиган шундай имкониятимиз бор. Нега энди, биринчи навбатда, саёҳатни ўзимиздан бошламаслигимиз керак? Бундан, аввало, завққа тўла маданий ҳордиқ оламиз, қалбимиз ғурур ва ифтихорга тўлади. Шунингдек, иқтисодиётимизга, ички туризм ривожига салмоқли ҳисса қўшган бўламиз.\nБарчамиз учун муҳим\nҚарорга асосан белгиланаётган қуйидаги жиҳатлар сизни янаям қизиқтириб қўйиши турган гап. Ички саёҳатларга жорий йил 10 февралдан бошлаб уч йил муддатга қатор имтиёзлар берилмоқда. Айнан келтирамиз: «иш берувчининг туризм соҳасида фаолият кўрсатиш бўйича лицензияга эга бўлган субъектлардан ходимлар ва уларнинг оила аъзолари учун республика бўйлаб туристик йўлланмаларни сотиб олиш харажатлари ходимнинг даромади сифатида кўриб чиқилмайди ҳамда юридик шахсдан олинадиган фойда солиғини ҳисоблаб чиқишда чегириб қолиниши лозим;\nжисмоний шахсларнинг солиққа тортиладиган даромадлари Ўзбекистон Республикаси бўйлаб туристик йўлланмаларни туризм соҳасида фаолият кўрсатиш бўйича лицензияга эга бўлган субъектлардан сотиб олишга йўналтирилган харажатлар суммасига камайтирилади. Бунда туристик йўлланма (айирбошланадиган ваучер), авиа ва темир йўл чипталари, автотранспорт ташкилотларининг ҳисоб-фактуралари (чипталари) ва жойлаштириш воситалари чеклари тасдиқловчи ҳужжатлар ҳисобланади».\n— Ички туризмда касаба уюшмаларининг фаол иштирокини таъминлаш орқали корхона, ташкилот ва муассасаларда фаолият кўрсатаётган ходимлар ва уларнинг оила аъзоларини саёҳатларга жалб этишга алоҳида эътибор қаратилмоқда, — дейди «Kasaba sayr» шўъба корхонаси директори Тўлқин Хидиров. — Шунга кўра, Ўзбекистон касаба уюшмалари Федерацияси Кенгаши Раёсати қарори билан тизимда 2018 йилда туризмни ривожлантириш бўйича комплекс чора-тадбирлар Дастури ҳамда ходимлар ва уларнинг оила аъзолари учун 2018 йил давомида саёҳатлар ташкил этиш тақсимот-режаси тасдиқланди. Унга мувофиқ, жамоа шартномалари ва тармоқ келишувларига киритиш орқали 130 минг ходим ва уларнинг оила аъзоларини тарихий шаҳарларимиз ва маҳаллий ҳудудлардаги диққатга сазовор жойларга жамоавий саёҳатларини ташкил этиш, шунингдек, корхонамиз орқали 10 минг саёҳатчини тарихий шаҳарларимизга сафарларини уюштириш белгиланган.\nИчки саёҳатларга ходимлар, уларнинг оила аъзоларини жалб этиш билан бирга, ёш авлод вакилларини ҳам унутмаслигимиз керак, албатта. Негаки, ёшларнинг Ватанни севиши, миллий маънавиятга, тарихга ҳурмати ошишида, бир сўз билан айтганда, ўзлигини англашида туризмнинг ўрни беқиёс. Минг марта эшитгандан бир марта кўрган афзал, дея бежиз айтишмайди. Хориждан кириб келаётган «оммавий маданият»нинг турли зарарли кўринишларига қарши энг яхши иммунитет, шубҳасиз, юрт тарихи, аждодлари ва маданиятини билиш ва фахрланишдир.\n— Аксарият ўқувчи ва талабалар ўз вилоятидан ташқарига чиқмаган, бугунги кунда бу фожиага тенг, десак янглишмаймиз. Ҳатто туризм коллежлари ўқувчилари ҳам ўзи яшаётган жойдаги тарихий обидалар, уларнинг тарихи ҳақида маълумотга эга эмас, — дейди Халқаро пресс-клуб томонидан ташкил этилган очиқ мулоқотда Туризмни ривожлантириш давлат қўмитаси раиси Азиз Абдуҳакимов.\nДунё ва биз\nДунёда туризм саноати илғор ва седаромад соҳалардан бирига айланди. Бирлашган Миллатлар Ташкилоти маълумотига кўра, дунё бўйича 200 миллионга яқин киши ушбу соҳада меҳнат қилади, жаҳон иқтисодиётида халқаро туризмдан тушаётган даромад 1 триллион АҚШ долларидан зиёдни ташкил этаяпти. Жаҳон бўйлаб сайёҳлар йилига 4-5 фоиз кўпайиб, ҳар йили бошқа давлатларга саёҳат қилувчилар 1 миллиарддан ошмоқда.\nХўш, мамлакатимиз ушбу рақобатга қай даражада тайёр? Юртимизда 800 дан ортиқ сайёҳлик ташкилоти фаолият кўрсатиб, 600 дан зиёд замонавий меҳмонхона, сайёҳлик базаси ва кемпинг мавжуд экан. Дам олиш масканлари йил сайин кўпайиб, хизмат кўрсатиш тури ва сифати юксалаяпти. Янги сайёҳлик йўналишлари ишлаб чиқилаётгани, транспорт-коммуникация тизими халқаро стандартлар даражасига келтирилаётгани соҳа ривожига, мамлакатимизга қизиқувчи сайёҳларнинг кўпайишига замин яратмоқда. Президентимиз фармонига асосан Исроил, Индонезия Республикаси, Жанубий Корея, Малайзия, Сингапур, Туркия ва Япония фуқаролари, шунингдек, Ўзбекистон Республикасига мунтазам авиақатновларни амалга оширувчи хорижий авиакомпаниялар ҳаво кемалари экипажининг аъзолари учун Ўзбекистон Республикаси ҳудудига кирган кундан эътиборан 30 кунлик муддатга визасиз режим белгиланиши кўзда тутилган. Шунингдек, яна 39 та давлат фуқаролари учун туризм визаларини расмийлаштиришнинг осонлаштирилган тартиби белгиланади.\nЖаҳон туризми экспертлари Ўзбекистонни яқин келажакда сайёҳлар оқими янада ортиши кутилаётган беш давлат қаторига қўшиб, мамлакатимизда кейинги 10 йил ичида туризмнинг йилига 7 фоиздан ўсиб боришини башорат қилишмоқда. Бу эса янги иш ўринлари яратиш, экспорт ва ялпи ички маҳсулот ҳажми ошиши, аҳоли турмуши фаровонлигини янада юксалтириш имконини яратади.\nҲа, ички ва ташқи туризмни ривожлантириш борасидаги ишлар шиддат билан давом этмоқда. Шунга қарамай, юртимиз туризм салоҳиятини намоён этиш учун кўплаб масъулиятли вазифалар ҳали олдинда. Нима бўлганда ҳам, сайёҳлик соҳасида Ўзбекистон бренди қанча юксалса, дунё ҳамжамиятидаги ўрнимиз ҳам шунчалик мустаҳкамланиб бораверади.


Қирғиз таксичиси ўлимига миллий тус берилмоқда\nИчки ишлар вазири ўринбосари Курсан Асанов Ўшда йиғилган норозиларга ўлдириб кетилган қирғиз миллатига мансуб такси ҳайдовчиси қотиллари ўзбеклар эмаслигини тушунтирмоқда.\nЎш шаҳар марказий майдонига йиғилган 200 киши қирғиз миллатига мансуб такси ҳайдовчиси Эрнис Машраповнинг ўлимига ўзбеклар алоқадорлигини иддао қилишди.\n17 феврал куни Ўш шаҳар марказий майдонига йиғилган икки юзга яқин норозилар ўлдириб кетилган такси ҳайдовчиси Эрнис Машраповнинг ўлими миллий характерга эга эканини, негаки ўлган одам қирғиз, айбланувчи томон эса ўзбек миллатига мансублигини иддао қилишди.\n- У 5 феврал куни кундузги соат 10да кетган. Кечки соат 10да мен телефонда гаплашганман “ Ҳозир келаман, ака” деган. Шундан кейин бедарак йўқолди. Уни ўзбеклар ўлдирган. Аввалига ўлдирганликда гумонланиб қўлга олинганларнинг иккиси ҳам тожик деб айтишди, ҳозир эса бири тожик, бири қирғиз миллатига мансуб дейишаяпти. Қирғиз эмас, ушланганларнинг иккаласи ҳам ўзбеклар, - деди марҳумнинг акаси Мээримбек Тўрўбеков.\nЎш вилояти Олой туманида истиқомат қилувчи Эрнис Машраповни номаълум шахслар ўлдириб, Аравон туманидаги Жанубий Фарғона каналига ташлаб юборишган. Машраповнинг жасади орадан 4 кун ўтиб топилган.\nЎш шаҳар ички ишлар бошқармаси матбуот котиби Замир Сидиқовга кўра, ҳозирда Машрапов ўлимига алоқадорликда гумонланган икки шахс қўлга олинган. Бироқ Замир Сидиқов қўлга олинганларнинг қайси миллатга мансублигини маълум қилмади:\n- Тергов манфаатларидан келиб чиққан ҳолда биз жиноятчининг миллатини ошкор қилолмаймиз. 2010 йилги воқеалардан кейин эса умуман айтмайдиган бўлганмиз. Жиноятчи миллатига қарамайди. Ҳар бир миллатнинг яхши одамлари кўп, бироқ афсуски уларнинг орасида ёмон одамлар ҳам бор. Беш қўл баравар эмас, - деди Замир Сидиқов.\nБишкекдаги “Акипресс” агентлигининг Ўш бўлими тарқатган хабарга кўра, Машрапов ўлими юзасидан қўлга олинганлардан бири қирғиз миллатига мансуб М. Уриновдир. У 2005 йилда одам ўлдирганликда айбланиб, 19 йилга қамоқ жазосига ҳукм қилинган. Қўлга олинганларнинг яна бири тожик миллатига мансуб С. Бабаевдир.\nАйтиш жоизки, 17 феврал кунги норозилик намойиши иштирокчилари сўнгги пайтларда Ўшда такси ҳайдовчиларини ўлдириб кетиш ҳоллари кўп бўлаётганини, бу воқеаларда асосан қирғизлар жабр кўраётганини айтишди:\n- Бир ойда 4-5 ўлим бўлди. Барча ўлганлар таксистлик қилаётган қирғиз йигитларидир. Нега фақат қирғиз йигитлари ўлади? Нега ўзбекларнинг бурни ҳам қонамайди? Биз, агарда шундай давом этаверса, июн воқеаси қайта бошланади деяпмиз. Бу ерда атайин тузилган ташкилот ишлаяпти. Бу Ботировнинг қилаётган ишидир. Нега бўлмаса ўзбек таксистлар ўлмайди-ю, фақат қирғизлар ўлади, - деди норозилик намойишидан иштирокчиларидан бири Ўсўрбай Туқуев\nНорозилик намойиши иштирокчилари билан учрашган Қирғизистон Ички ишлар вазинининг ўринбосари Курсан Асанов, 2010 йилда содир бўлган Ўш воқеаларидан сўнг одамлар ҳар бир жиноятга миллий тус берадиган бўлиб қолишган, деган фикрда:\n- Аввал ҳам одам ўлдириш ҳоллари бўлган, безорилик қилинган, икки миллат вакиллари билярд ўйнаганда талашиб кетган ёки таксистлар ўзаро йўл талашган ҳоллар бўлган. Бироқ июн воқеасидан кейин одамлар бундай ҳолларга бошқача кўз билан қараб, унга миллий тус берилмоқда,- деди Курсан Асанов.\nМаълум бўлишича, Машрапов яқинлари 17 феврал куни Ўшга иш сафари билан борган президент Атамбаев ўтиши мўлжалланган йўлини тўсишган. Бироқ куч тизими ходимлари йўлни очишган. Шундан кейин норозиларни Ўш шаҳар ҳокими Мелис Мирзақматов, Ўш шаҳар ички ишлар бошқармаси раҳбари Суюн Умурзаков ва ички ишлар вазири ўринбосари Курсан Асанов қабул қилган.\nЗамир Сидиқов 18 феврал куни Озодлик билан суҳбатида, Ўш шаҳрида вазият барқарорлигини, одамларнинг ташвишланишига асос йўқлигини маълум қилди.\n- Икки миллат вакиллари ўртасида минглаб яхши ишлар қилинмоқда. Бозорларда аралашиб юришибди, биз ўзбеклар ёпган сомсани еяпмиз, улар қирғизларнинг тўйларига келишаяпти. Шу ишларнинг орасида бўлган бир митинг икки миллат муносабатига салбий таъсир этолмайди. Бунга эътибор бермаслик лозим. Икки миллат вакиллари ўртасида содир этилган жиноятлар бундан аввал ҳам бўлиб келган, жиноятчиликнинг чегараси ҳам. миллати ҳам йўқ, - деди Замир Сидиқов.


Биз дунёга чиқаяпмиз\nИстиқлолга эришганимиздан кейин Республика “Ҳунарманд” уюшмаси, жойларда эса унинг бўлимлари ташкил этилди.\nБир пайтлар уста ва ҳунармандлар ўзи яратган буюмларини сотиши у ёқда турсин, шундай нияти борлар ҳам турли тўсиқларга учраган бўлса, бугун ҳар бир туман ҳамда шаҳардаги бозорлар ва савдо мажмуаларида махсус савдо расталари яратилган. Бу ҳунармандчилик ривожига, биз, ҳунармандларга давлатимиз томонидан алоҳида эътибор қаратилаётгани мевасидир.\nХусусан, мамлакатимизда белгиланган тартибда рўйхатдан ўтиб, халқ бадиий ҳунармандчилиги ҳамда амалий санъати билан шуғулланаётган якка тартибдаги тадбиркорлар ўзлари ясаган буюмларни юртимиздан ташқарида сотиш, кўргазмаларга -боришда бож тўловидан озод қилинганлар. Энг муҳими, ҳунармандлар ижтимоий суғурталаниб, иш даври белгиланган тартибда меҳнат стажига қўшилаётир. Бу эса, ўз -навбатида, янгича руҳ, куч-ғайрат билан ишлашга, бетакрор санъат асарлари яратишга ундамоқда.\nМасалан, менинг ўзим ана шундай имкониятлардан фойдаланиб, “Қўли гулдир ўзбек аёлин”, “Мустақил юрт ҳунармандлари” каби анъанавий кўргазма-савдо ярмаркаларида, “Ипак ва зираворлар” халқаро фестивалида қатнашиб келаяпман. “Ташаббус — 2016” кўрик-танловида иштирок этиб, вилоятда иккинчи ўринни эгалладим. Келинларим, қиз ҳамда набираларимга ҳам ушбу ҳунар сирларини ўргатганман. Бунинг ортидан кам бўлмадик.\nҚувонарлиси, ҳунармандчилик нафақат катталар, балки ёшлар орасида ҳам кенг қулоч ёйиб бормоқда. Турли ютуқ ва муваффақиятларни қўлга киритиб, ҳунармандчилик намуналарини дунёга олиб чиқаётган ёшларимизни кўрганда, кўнглимизда фахр ҳисси уйғонади. Узоққа боришимиз шарт эмас, биргина маҳалламизда ҳунармандчилик билан ҳам оиласи, ҳам юртимиз фаровонлигига ҳисса қўшаётганлар кўп. Бешиксозлик, кулоллик, ёғоч ўймакорлиги ҳамда бошқа амалий санъат намуналари ёш авлод қалбига миллий анъаналаримизга содиқлик руҳи билан бирга сингиб бораётгани, айниқса, нур устига аъло нурдир.\nХалқаро анъанавий фестиваль ва танловларда қатнашганимда, кўнглимни таърифлаб бўлмас ифтихор ҳисси қамраб олади. Дунёнинг ҳар бир нуқтасида ўзбек маҳсулотлари эътирофга лойиқ топилаётгани, харидорлар сони ортиб бораётгани мамлакатимизда соҳага қаратилаётган улкан эътибор ҳамда рағбатнинг юксак намунаси, деб айта оламан.\nШулар ҳақида ўйларканман, ҳунари ортидан кам бўлмаётган, аксинча, бундан обрў-эътибор топиб, эл-юрт ҳурматига сазовор ҳамкасбларим борлигидан қувониб, бундан фахрланаман.\nМазкур рукндаги бошқа мақолалар: « Буюк Ипак йўлидаги мўъжизалар франциялик ижодкорлар нигоҳида\tМиллий ўзликни англаш Ватанга муҳаббатни юксалтиради »


Трампнинг рафиқаси АҚШга миграция қилгани ҳақида гапириб берди\nАҚШ президенти лавозимига номзод Дональд Трампнинг рафиқаси, асли словениялик бўлган Меланья Трамп қандай қилиб АҚШга миграция қилганини айтиб берди, деб ёзмоқда Washington Post нашри.\nСловениялик модель Меланья Трамп кам интервью беради. У MSNBC каналидаги Morning Joe кўрсатувида турмуш ўртоғи Дональд Трампнинг ноқонуний миграцияга қарши кучайтирилган чоралар киритиш ҳақидаги гапларини ёқлаб чиқди ҳамда фақатгина қонуний миграцияни қўллаб-қувватлашини айтди.\n"Мен қонунга амал қиламан. Мен ҳеч қачон АҚШда ҳужжатсиз қолишни мўлжалламаганман. Мен ҳар бир неча ой давомида Словенияга янги виза олгани борардим. Кейин АҚШга қайтиб, грин-картага ариза топширардим. Мен қонунга амал қилганман ва қолганлар ҳам шундай қилиши керак", деб айтди Меланья Трамп.\nНашрнинг таъкидлашича, Трампнинг рафиқаси мексикалик муҳожирлар билан бирга виза олиш учун навбатда туришига тўғри келмаган, чунки моделлар алоҳида қобилиятларга эга ишчилар сифатида визалар олишади.\nМеланья Трамп ва Дональд Трамп 2005 йилда никоҳ қуришган. Уларнинг 10 ёшли бир нафар ўғил фарзандлари бор.\nМеланья Трамп Дональд Трамп навбатдаги праймеризда ютгандан кейин, турмуш ўртоғи энг яхши президент бўлади, деб айтди.


10 май, 2021, 23:27\nТеглар:Турон | Суперлига | ФК АГМК\nАкмал Ортиқов ишончни қайтаряпти. Аммо жамоаси қачон ғалаба қозонади?\nСуперлига дебютанти – “Турон”нинг ғалабасиз серияси давом этяпти. Бу сафар яйпанликлар ўз майдонида АГМКни қабул қилди ва 0:1 ҳисобида мағлубиятга учради. Лекин учрашувни кўрганлар “Турон”нинг ўйини ҳақида яхши фикр билдиряпти.\nАГМКга қарши беллашувда ҳам баҳсли вазият юз берди. Мезбонларнинг зарбасини рақиб посбони худди дарвоза ичидан олиб чиққандек туюлди.\nШунингдек, “Турон” дарвозабони Акмал Ортиқов охирги пайтларда анча ишончли ўйин кўрсатяпти. Ҳаттоки, жамоа сардорига ҳам айланди. Бугунги учрашувдан кейин ушбу посбон sports.uz мухбирининг саволларига жавоб қайтарди.\n- “Турон” – АГМК ўртасидаги учрашув қизиқарли кечди. Аммо жамоангиз имкониятни бой берди. Бу мағлубиятга нима сабаб бўлди, деб ўйлайсиз?\n- Ўйинни кўрган бўлсангиз, биринчи бўлимда жамоамизда кўп вазиятлар бўлди. Табиийки, имкониятларни голга айлантирганимизда ютишимиз мумкин эди. Ҳаммасига омад сабаб, деб ўйлайман. Рақиб саноқли ҳужумлар қилди ва гол уриб кетди. АГМК омад эвазига ғалаба қозонди.\n- Биринчи бўлимда баҳсли вазият юз берди. АГМК дарвозабони тўпни қайтариш чоғида дарвоза ичидан олиб чиқилгани ҳақида кўп гапириляпти. Сизнинг фикрингиз қандай?\n- Ўйиндан кейин ўша вазиятдаги видеони кўрдик. Бизнинг назаримизда гол бўлганга ўхшади.\n- Ўйин тугагач, сизни асабий ҳолда кўрдик. Нима бўлди?\n- Учрашувга беш дақиқа қўшиб берилган маҳалда рақиб ўйинчилари майдонга ётиб олиб вақт чўздилар. Ҳакам шуларни ҳам ҳисобга олмасдан, ўйинни тугатиб қўйганига нега яна вақт қўшиб бермагани ҳақида сўрадим.\n- “Турон” 7 та ўйинда 3 та дуранг ва 4 та мағлубият қайд этди. Кўриниб турибдики, дебютант клубнинг ғалабасиз серияси давом этяпти. Аммо ўйин бўйича ёмон эмас. Нима етишмаяпти, деб ўйлайсиз?\n- Жамоа янги йиғилган. Футболчилар бир-бирини тушунишга вақт керак эди. Мана, энди 3-4 та турдан бери тўғри футбол ўйнаяпмиз. АГМКга қарши ҳам яхши ўйнадик. Уч очкони қўлга киритиш учун роса ҳаракат қилдик. Кейинги беллашувларда ютишимизга ишонаман. Жамоа янгилиги учун барибир вақт зарур. Ҳаммаси яхши бўлади.\n- “Турон” ҳакамлардан жабр чекаётгани ҳақида гаплар юрибди. Бунга қўшиласизми?\n- Бу масалада ҳеч нима демайман. Ҳакамлар ишини кўриб чиқадиган қўмита бор. Бугун ҳам ўйинни ҳамма кўрди.\n- Мавсум бошида сизни асосий таркибда кўрдик, аммо хатолар кузатилгач, орада захирада ҳам қолдингиз. Энди эса яна ишончни қайтариб олдингиз ва ҳатто жамоа сардорига айландингиз...\n- Бошида ҳаммамизни ўйинимиз қовушмади. Биласиз, дарвозабонларнинг хатоси кечирилмайди. Ҳамма ҳам хато қилади, аммо дарвозабоннинг айби яққол кўриниб қолади. Чемпионат боши ва бироз босимнинг ҳисобига хатолар юз берди. Ҳозир эса анча ўзимга келдим. Бундан кейин ҳам ишончли ўйинлар кўрсатишда давом этамиз.\n- Ўтган турда “Пахтакор”га қарши учрашувда энг яхши ўйинчи бўлдингиз ва “Турон”нинг бир очкони қўлга киритишида катта ҳиссангиз бор. Акс ҳолда, жамоангиз ютқазган бўларди. АГМК билан баҳсда ҳам ўйин ёмон чиқмади. Ўзингиздаги ишонч қандай ортяпти?\n- Машғулотларда ўз устимизда ишлаяпмиз. Бундан ташқари, ўйинларга кўпроқ руҳий томондан ҳам тайёрланяпмиз. Натижада бутун жамоамизнинг ўйини ўзгаряпти, яхши томонга. Мураббийлар шунинг устида иш олиб боришяпти. Ҳар бир рақиб билан қўрқмасдан ўйнашни ва бунинг учун руҳий томондан тетик бўлишимиз учун ҳаракат қилишяпти.\n- Дарвоқе, АГМКга қарши баҳсда ўтказиб юборилган ягона голга муносабатингиз қандай? Уни қайтарса бўлармиди?!\n- Билмадим. Ўйинни кўрганлар зарбани қайтариш имконсиз эди, дейишяпти. Ўша вазиятда рақиб футболчиси яхши тепди ва улар учун омадли гол бўлди. Тўғриси, зарбани қайтариш қийин эди.\nЎйиндан сўнг Турон футболчилари ўзларини жуда ёмон тутдилар. ТВ да кўрган кишига жуда хуник манзара эди. Нима бўлганда ҳам мағлубиятни тан олиш керак. Кимга эркалик қилади бу футболчилар. Сал қолмаса ҳакамни уриб йиқитай деб муносабат билдирди, бу жуда йомон ҳолатга ўхшаб кўринди.


Россия ташқи ишлар вазири Сергей Лавровнинг 15-16 январь кунлари Тошкентга ташрифи арафасида медиатармоқда Ўзбекистоннинг ЕОИИ (Евроосиё иқтисодий иттифоқи)га қўшилиши масаласидаги баҳслар авж олди.\nЎтган сайлов арафасида, хусусан, 18 декабрь куни хорижлик дипломатлар билан бўлган учрашувда Ўзбекистондаги тўртта сиёсий партия – ЎзЛиДеП, «Адолат», ХДП ҳамда Экологик партия вакиллари ЕОИИга кириш тарафдори эканликларини тасдиқлаган эдилар.\n“Бир аср аввал маҳаллий бойлар Тошкент дарвозасини “Оренбург билан савдо осонлашади”, деб очиб берган эди. Сиёсий ташкилот бўлмиш ЕОИИга киришни иқтисод билан оқлаб бераётганлар оригиналроқ баҳона топса бўлар эди”, дея изоҳ ёзди бунга жавобан таниқли блогер ва журналист Сардор Салим фейсбук саҳифасида.\nБошқа бир блогер Баҳром Раҳмон эса кутилаётган хатарни 2015 йили ЕОИИга қўшилган қўшни Қирғизистон ва Беларусь мисолида кўрсатади.\n“Мен олдинги мақолаларимда мазкур уюшма Қирғизистонга берган ваъдаларини бажармагани, Қирғизистон маҳсулотлари қозоқ чегарасидан ўта олмай қайтарилаётгани оддий ҳолга айлангани, қирғизистонлик мигрантларга патент бекор қилинган бўлса-да, уларнинг пул жўнатмаларида 5 йил ичида ижобий ўзгариш бўлмагани ҳақида ёзган эдим. Текин пишлоқ фақатгина қопқонда бўлади. Россиянинг энг яқин қўшниси бўлмиш Беларусь ҳам бу уюшмага аъзо бўлишига қарамай, Россия 2020 йил 1 январдан бошлаб Беларусга арзон нархда нефть етказиб беришни тўхтатди”.\nСиёсий таҳлилчи Алишер Илҳомов ҳам фейсбук саҳифасида ЕОИИнинг бир қопқон экани ҳақида ёзди.\n“Ўзбек ва бошқа “истон”ларни қопқонга имлашяпти. Икки ватандошлик ғояси мамлакат суверенитетига таҳдид солмайдиган мамлакатлар ўртасидагина яхши бўлиши мумкин. Бизнинг ҳолатимизда эса РФ билан келажакда қандай зиддиятлар чиқишини тасаввур қилиш қийин эмас”, дея ёзди Алишер Илҳомов.\nСобиқ дипломат Қодир Юсуповнинг 9 январь куни чет эл жосуслигида айбланиб 5 ярим йилга қамалиши юзасидан ёзган изоҳида эса Алишер Илҳомов аслида ЕОИИга қўшилиш ғояси ватан манфаатларига кўпроқ хиёнат эканини урғулади.\n“Айни пайтда, АЭС қуриш шартномасини имзолаш, шунингдек, мамлакатни ЕОИИга тортиш орқали РФ ҳарбий авиациясига ҳаво йўлларини очиб бериш билан мамлакат манфаатларига хиёнат қилаётган шахслар эмин-эркин юришибди”, дея изоҳ ёзди Aлишер Илҳомов.\ndata-title="EOИИга қўшилиш – мамлакат мустақиллигига хиёнат" data-description="<p>Россия ташқи ишлар вазири Сергей Лавровнинг 15-16 январь кунлари Тошкентга ташрифи арафасида медиатармоқда Ўзбекистоннинг ЕОИИ (Евроосиё иқтисодий иттифоқи)га қўшилиши ..." data-image="https://eltuz.com/wp-content/uploads/2020/01/rasm42716.jpg" data-url="https://eltuz.com/satira/212553/" data-services="facebook,odnoklassniki,twitter,telegram" data-counter="ig">\n“XXI аср” газетаси Ўзбекистон президентининг “ўз вақтида қабул қилинган” “Мева-сабзавот, картошка ва полиз маҳсулотларини харид қилиш ва улардан фойдаланиш ...


Бош саҳифа / Маданият / Тошкентда илк бор Шарқ мамлакатлари Contemporar...\nТошкентда илк бор Шарқ мамлакатлари Contemporary Artи кенг намойиш этилади\nҲар бир биеннале ўзича қизиқарли воқеа. 2016 йили ўтадиган VIII Тошкент биенналеси қатор ташкилий жиҳатлари билан янада эътиборни тортади. Бўлажак кўргазма дирекциясида айрим тафсилотларни биз билан баҳам кўришди.\nUzbekistan Today саволларига VIII Тошкент биенналеси мутасаддиси Нигора Ахмедова жавоб берди.\n– Маълум бўлишича, ҳозирги пайтда биенналени қайта тузиш ишлари бўлиб ўтаётган экан. Шу ҳақда батафсилроқ сўзлаб берсангиз.…\n– Ҳақиқатан шундай. Бадиий академия замонавий санъат биенналеси ва фотобиенналени бир мегакўргазмага бирлаштириш ҳақида қарор қабул қилди. Бу воқеага кенг кўлам бахш этади, ташкилий маънода куч-ғайратларни бирлаштиради ва айни пайтда ҳаражатларни камайтиради.\nБутун дунёда замонавий санъат биенналеси Contemporary Art нинг энг янги форма ва кўринишларини намойиш этишга йўналтирилган – бу мультимедиа қидирувлари, инсталляция, перфоманс, видеарт ва бошқа кўплаб санъат намуналарининг энг турли тусда намоён бўлишидир. Ўзбекистонда бу йўналиш ҳам ривожланмоқда.\n– Экспозицияларда ҳам янгиликлар кутиляптими?\n– Албатта. Бироқ бу сафар биз Шарқ мамлакатларининг замонавий санъатини мукаммалроқ кўрсатишга қарор қилдик, бу санъат муаммоларга жуда қизиқарли қарашни таклиф этади. Уни ғарб санъатига муқобил деб айтиш мумкин. Агар тарихимизни, Тошкентнинг Шарқ ва Ғарб ўртасидаги мулоқотини эсга олсак, у ҳамиша бу жараёнда муҳим ўрин тутиб келган. 2016 йили бу ерда замонавий санъатнинг “шарқона ўзаги”ни кенг тақдим этишни режалаштиряпмиз, у ўхшашликни сақлаган ҳолда аллақачон шарқона қолип, анънавийлик юкидан халос бўлган ва жуда инновацион санъатдир.\nШу билан бирга бутун дунё бўйлаб рассомлар, галеристлар ва чет эллик мутасаддилар билан музокаралар олиб боряпмиз. Булар - Яқин Шарқ,Европа, Осиё, Лотин Америкаси мамлакатларидир. Шунингдек алоҳида хорижий лойиҳаларга нисбатан ҳам музокаралар олиб бориляпти, улар ҳақидаги маълумотларни биз ҳозирча ёпиқ сақлаяпмиз ва 2016 йилда кўргазма иштирокчилари учун бу кутилмаган совға бўлишини истаяпмиз.\nМамлакатимиз мусаввирлари билан ҳам музокаралар олиб боряпмиз. Бироқ бу ерда ҳам барчаси саралаш ва ишлаш босқичида турибди. Шуни таъкидлашни истардимки, рассомларнинг ёш авлоди жуда яхши асарлар яратяпти,менимча келаси йилги биеннале бизга янги номларни кашф этади.\n– Биеннале – бу нафақат санъат, балки замонавий менежмент ҳамми? Бу йўналишда бирон янгиликлар борми?\n– Молиялаштириш маъносида Ўзбекистон дунёдаги энг саҳоватли мамлакатлардан биридир. Дунё бўйича биенналени махсус таъсис этилган фондлар ва тижорат ташкилотлари ташкил этади, бизда эса Бадиий академия бу ишларга масъул. Шуни таъкидлаш жоизки, айни Тошкент биеннале ўткзаиш борасида етакчилик қилади. Биздан ташқари МДҲ ҳудудида яна Москва биенналеси ҳам таниқли, у атиги олти марта ташкил этилган, бизники эса саккизинчиси бўлади.\nШ билан бирга бизнинг хамкоримиз Тошкент шаҳар ҳокимлиги ҳисобланади, у иштирокчиларга меҳмонхона ва озиқ-овқат масаласида яшаш учун барча шароитларни яратиб беради –.Дунё амалиёти учун бу нонсенс ҳисобланади,чунки бундай кўргазмалар бизнеснинг ривожи билан боғлиқ: бу воқеанинг хомийси бўлган компанияларнафақат ўз мамлакати, балки чет элларда ғаммашҳур бўлиш имкониятини қўлга киритади.\nБундан ташқари кўп дунё биенналелари машҳур бизнесменлар учрашуви жойига айланмоқда. Вақт ўзгарди, бугун санъатга катта пуллар тикилмоқда. Айниқса – замонавий санъатга. Мамлакатимизда бу амалиёт куч олмоқда. Ҳар қандай компания учун Биенналега хомийлик ёрдами кўрсатиш катта нуфуз ҳисобланади. Ҳозирги вақтда биз дунёга тарқалган амалиёт - “хомийлик пакетлари” ишланмаси билан ҳам шуғулланяпмиз. Унда хомий лойиҳадаги молиявий иштироки учун ўзига фойдали хизматни олади – масалан, логотипини биенналенинг босма маҳсулотига жойлаштириш мумкин. Бу маҳсулотлар кейин бутун дунё бўйлаб тарқалади.


Қозоғистон мактаб дарсликларидан "Россия Қрими" олиб ташланди\n17:31 / 08.09.2016\nҚозоғистоннинг «Мектеп» нашриёти мактаб дарсликларидан Россия томонидан қўшиб олинган яриморол тўғрисидаги маълумотни тузатди. Аниқроғи, китоблардаги матнлардан Қримнинг Россияга тегишли экани ёзилган хатбошилари олиб ташланган, деб хабар қилмоқда "Белый парус".\nҚозоғистонда ўтган йили нашр этилган тарих ва география дарсликларида Қрим «Россия Федерацияси субьекти» сифатида ёзилган эди.\nШундан сўнг юз берган дипломатик можаро туфайли, Украина элчихонаси қозоқ мактаб дарсликларига жиддий эътибор беради.\nҚозоғистон таълим ва фан вазирлигида баёнот беришларича, "10-11 синфлар учун чиқарилган география ва жаҳон тарихи дасрликларида Қрим мавзуси бўйича Қозоғистоннинг расмий нуқта-и назари акс эттирилмаган".\nВазирлик нашриётга билдирилган мулоҳазалардан келиб чиққан ҳолда тузатишлар киритишни талаб қилган.\nҚозоғистон 2014 йил мартида Россия томонидан қўшиб олинган Қрим масаласида нейтрал позицияни эгаллаган. 2014 йил мартида БМТ Бош Ассамблеясида қабул қилинган резолюцияга мувофиқ, Қримда Украина таркибидан чиқиб, Россияга қўшилиш тўғрисидаги референдум қонуний кучга эмас.\nЕвропа Иттифоқининг Қримга қарши санкцияларига яна 5 давлат қўшилди


Коста-Рика билан ЖЧ-2014 чорак финалига чиққан Луис Пинто БАА бош мураббийи бўлди\nЖЧ-2022 саралаш босқичида иштирок этаётган БАА миллий жамоасида мураббий ўзгарди. Бу ҳақда ОФК расмий твиттерида хабар берилган.\nМанбада ёзилишича, колумбиялик Хорхе Луис Пинто БАА миллий жамоасининг янги мураббийи этиб тайинланган. У истеъфога чиқарилган сербиялик Иван Йовановичнинг ўрнини эгаллади. Осиё Кубогидаги муваффақиятсиз иштирокдан сўнг Альберто Дзаккерони истеъфога чиқарилган ва ундан кейин БААда бир муддат Берт ван Марвейк ҳам мураббий бўлиб ишлаганди.\nМаълумот учун, Хорху Луис Пинто мураббийлик фаолияти давомида икки марта жаҳон чемпионатида ишлаган. У 2014 йил Коста-Рика билан чорак финалгача етиб борган бўлса, 2018 йил Ҳондурас миллий жамоаси билан гуруҳ босқичида иштирок этган.\nБАА айни дамда ЖЧ-2022 Осиё саралаш босқичининг «G» гуруҳида 5 жамоа ичида 4-ўринда бормоқда. 5-тур ўйинларидан сўнг Вьетнам, Малайзия ва Таиланд амирликлар миллий жамоасидан кўпроқ очко тўплаган.


22 май, 2019, 21:25 1670\nТеглар:U19 | Ўзбекистон | Отабек Ғуломхўжаев\nАндижонда халқаро ўртоқлик учрашуви ўтказилди.\n21 май куни кутилганидек Андижонда катта футбол байрами ташкил этилди. Ўзбекистон U-19 ҳамда Германиянинг «Берлин» U-18 жамоалари ўртасидаги учрашувга катта тайёргарлик кўрилгани стадиондаги муҳитдан ҳам билиниб турди. Ўйиндан олдин эса мухлислар учун концерт дастури ҳам уюштирилди. Шу куни «Соғлом авлод» стадионида байрамона муҳит ҳукмрон эди. Андижон вилояти ҳокими Шуҳратбек Абдураҳмонов учрашувдан аввал нутқ сўзлаб, Андижонда ташкиллаштирилаётган халқаро даражадаги ўртоқлик ўйини билан барчани табриклаб, иккала жамоага ҳам омад тилади. Шу билан бирга учрашувга Ўзбекистоннинг Германиядаги фавқулодда ва мухтор элчиси ҳам ташриф буюрганини айтиш жоиз. Шуҳратбек Қўшоқбоевичдан сўнг Ўзбекистоннинг Германиядаги элчиси ҳам бундай ажойиб муҳитдаги футбол учрашуви учун миннатдорчилик билдирди. Шундан кейин вилоят ҳокими анаънага мувофиқ тарзда ҳар иккала жамоа мураббийлари ва футболчиларига ўзбекона зарбоф тўн ва дўппи кийдири, ана энди андижонликка айландинглар, дея ҳазиллашиб ҳам қўйди. Бир сўз билан айтганда, ҳамманинг кайфияти чоғ, айниқса, германияликлар бундай меҳмоннавозликдан ҳайратда эдилар. Қолаверса, ушбу учрашувга яна бир қатор германиялик меҳмонлар ҳам ташриф буюришди.\nБевосита ўйинга тўхталадиган бўлсак, учрашув чиндан ҳам ҳужумкор руҳда ўтди. «Берлин» футбол академияси аъзолари узоқ йўлдан келишгани учунми, ўйинни кўпроқ ҳимоядан ўйнадилар. Аксига олиб, вакилларимиз тезкор ҳужумлар уюштириб рақиб дарвозабони олдида бир қатор хавфли вазиятларни яратдилар. 22-дақиқада эса ҳисоб очилиши мумкин эди. Жарима майдони ичидаги қўполлик учун белгиланган пенальтини Жасур Жалолиддинов амалга оширди. Аммо унинг зарбаси тўсинга тегиб қайтди. Стадиондаги муҳит ва мухлисларнинг тинимсиз қўллаб-қувватлаши футболчиларимизни янада катта иштиёқ билан ўйнашга ундади. Танаффусгача бемалол ҳисобни очиш учун вазиятлар бўлди, аммо фойдаланишга келганда йигитларимиз оқсашди. Иккинчи бўлимда эса рақиб жамоа мураббийи таркибда бирданига тўртта ўзгаришни амалга оширди ва бунинг самараси ўлароқ улар иккинчи бўлимнинг дастлабки дақиқасидаёқ ҳисобни очишди. Тезкор ҳужумга ўтишган немислар ҳимоячиларимизнинг бирозгина эътиборсизлигидан фойдаланиб, Тил Мушковски дарвозабон билан бирга-бир вазиятда гол уриб ҳисобни очди. Лекин бу гол терма жамоамизга салбий таъсир кўрсатгани йўқ. Аксинча, янада ҳужумга зўр беришди. Натижада орадан кўп ўтмасдан ҳисоб тенглашди. Қанотдан кириб борган Руслан Розиев кучли зарба берди ва уни дарвозабон қийинчилик билан қайтарди. Аммо қайтган тўпга биринчи бўлиб етиб келган Хожимат Эркинов дарвозага жойлаб қўйди – 1:1. Шу куни терма жамоамиз таркибида Жасур Жалолиддинов, Руслан Розиев ва Хожимат Эркиновлар ажралиб туришди. Қолаверса, немислар учун Андижондаги ҳаво анча иссиқлик қилди шекилли, ўйин пайтида ора-орада бутун жамоа бўлиб томоқларни хўллаб туришди. Умуман айтганда, вакилларимиз рақибга нисбатан ташаббусга эришган бўлишса-да, якунда 1:1 ҳисоби ўйин охиригача ўзгармай қолди. Ўйиндан кейин эса мухлислар иккала жамоа аъзоларини қарсаклар билан кузатиб қўйишди.\nЎзбекистон U-19 – «Берлин» U-18 – 1:1 (0:0)\n21 май. Андижон. «Соғлом авлод» стадиони.\nЎзбекистон U-19: Абдувоҳид Неъматов, Саидазамат Мирсаидов, Одилбек Абдумажидов, Иброҳимхалил Йўлдошев, Хожимат Эркинов, Жасур Жалолиддинов (Иброҳим Ибрагимов, 79), Суннатилла Хамиджонов, Руслан Розиев (Фарҳод Соҳибжонов, 54), Диёр Холматов (Мироншох Сатторов, 53), Улуғбек Ҳошимов (Музаффар Олимжонов, 53), Диёр Раҳмонқулов.\n«Берлин» U-18: Флориан Хоренбур (Фредерик Миттестадт, 46), Харит Бакатц (Ферис Фейвалд, 77), Серхат Пўлат (Никос Волф, 46), Хакан Дундар, Лауренз Дель, Линус Фуертенов (Жонатан Катч, 60), Максимилиан Скинбауер, Тил Мушковски, Ноах Шмитц (Косе Хасан, 46), Берат Эрдоган (Мерт Акарсу, 46), Маттиас Коч.\nГоллар: Тил Мушковски, 46 – 0:1. Хожимат Эркинов, 52 – 1:1.\nАмалга оширилмаган пенальти: Жасур Жалолиддинов, 22.\nОгоҳлантириш: Лауренз Дель, 90+5.\nЎйиндан кейинги матбуот анжумани\nГенри Ренош: «Бутун умр эсда қоладиган ўйин бўлди»\n- Биз учун ўйин фантастик тарзда ўтди. Жамоамиздаги ҳамма ўйинчиларга стадиондаги муҳит жуда ҳам ёқди. Боиси, улар бундай юқори даражадаги муҳитда биринчи марта ўйнашди. Шу боис бугунги тажриба улар учун бутун умрга эсда қоладиган бўлди, - деди мураббий.\n- Ушбу учрашувдан сўнг Ўзбекистон терма жамоаси ҳақида қандай фикрга эга бўлдингиз?\n- Ўзбекистон терма жамоасини яхши ўйнаётганини олдиндан билиб тургандик. Уларнинг ўйин услуби тезкор ва ҳужумкорлигини билардик ва буни майдонда яна бир бор кўрдик.\n- Рақиб таркибидан қайси футболчиларнинг ўйини сизга ёқди?\n- Биринчидан рақиб жамоанинг ҳужум чизиғини алоҳида айтган бўлардим. Шунингдек, 17-рақамда тўп сурган (Руслан Розиев) футболчининг ҳаракатлари менга ёқди. У ҳимоячиларимизга кўп муаммолар туғдирди.\n- Умуман, учрашувдан кўнглингиз тўлдими?\n- Рости, дуранг натижадан мамнунмиз. Чунки Ўзбекистон терма жамоасида гол уриш учун имкониятлар кўп бўлди. Дарвозабонимиз эса уч марта ажойиб сейвни амалга оширди. Биз эса кўпроқ ҳимояда ўйнаганимиз учун олдинги чизиқда унчалик кўп имкониятларимиз бўлмади.\n- Ушбу учрашувдан нима ўргандинглар?\n- Ўйлашимча, бугун Ўзбекистон бизга қарши қаттиқ ўйин кўрсатди. Лекин буни нормаль ҳолат деб ҳисоблайман. Лекин Германияга қараганда бу ерда ҳакамлик бироз бошқачароқ экан. Масалан, бизда ҳакамлар курашларга бошқача қарашади. Бугунги ўйинда бир-икки вазиятда рақиб ўйинчиси иккала оёғи билан рақибга ташланди. Бундай ҳолатда Германияда ҳакам дарҳол қизил карточка кўрсатади. Умуман, Германияда ўйин пайтида рухсат бериладиган вазиятларга бу ерда ҳакам хуштак чалар экан.\n- Жамоангиздаги айрим ўйинчиларнинг ёши каттароқ кўринди. Уларнинг барчаси бир хил ёшдами?\n- Ҳаммаси 2001 йилда туғилган. Дарвозабонимиз эса 2002 йилда туғилган.\nОтабек Ғуломхўжаев: «Стадиондаги муҳит мен кутганимдан ҳам аъло даражада бўлди»\n- Биринчи навбатда стадионда мана шундай ажойиб муҳитни яратиб бергани учун жамоам номидан Андижон халқига миннатдорчилик билдираман. Муҳит идеал даражада бўлди. Ҳаммаси мен кутганимдан ҳам ортиқ бўлди. Фақат ўйин бўйича айрим йигитларимизнинг майдонда ўзларича ўйлаб топаётган қарорларидан 20-30 фоизга кўнглим тўлмади. Барибир ўйлаб қарасам, улар ҳали ёшлигига боришаркан. Очиғи, мен кутган футболчилар ўз ўйинини 50 фоизга ҳам бажаришмади, - дейди Ғуломхўжаев.\n- Берлин жамоаси сизда қандай таассурот қолдирди? Агар уларнинг ўрнига Германия ёшлар терма жамоаси бўлганида ўйин қандай бўларди?\n- Ҳа, рақибни кўрдик. Улар йўл босиб келишганини ҳам инобатга оладиган бўлсак, кейинги ўйинимиз янада қизиқарли ўтади. Рақиб жамоа бу ўйинга етарлича тиклана олишмади. Биз рақибдан чўчимадик. Аммо улар ҳимояда тартибли ҳаракат қилишди. Улар ҳимоядан ўйнашганининг сабаби ҳозирда рақиб жамоа ўз кучини кўрсатадиган ҳолатда эмасди. Дарвозамизга голни ҳам тезкор қарши ҳужум орқали киритишди. Менимча, Германия терма жамоасини кучли деб ҳисоблайман. Агар майдонда айнан улар бўлишганида балки шунга яраша йигитларнинг тайёргарлиги ҳам бошқача бўларди.\n- Бугунги учрашувда жамоангиз яхши таассурот қолдирди. 1:1 ҳисобидан кўра ғалабага лойиқ эдик. Чунки голли имкониятлар кўп бўлди, ҳатто пенальтидан ҳам фойдалана олишмади. Бундай вазиятларда жамоангизга нима етишмади?\n- Бундай ўйнашимизга рақиб имконият яратиб берди. Ҳа, яхши ўйнадик. Аммо ғалабага лойиқ бўлиш учун ўша вазиятларда охирги зарбани аниқ бера олиш керак. Таркибимизда ҳали 17 ёшга тўлмаган 3-4 нафар болалар ҳам бор. Тўғри, ҳужум қилишни биляпмиз. Бироқ охирги зарбани беришда барибир тажриба етишмаяпти. Балки бугун Германия терма жамоаси бўлганида имконият ҳам ярата олмаган бўлармидик. Аммо мени хурсанд қиладигани, жамоамизда индивидуал жиҳатдан яхши футболчилар кўп. Футболнинг чиройи шундаки, олдинги чизиқдаги футболчиларнинг креативлигидан тўғри фойдаланишда.\n- Бугунги учрашувдан хулоса чиқарган ҳолда Наманганда ўтадиган беллашувга таркиб ва ўйин жиҳатидан қандай ўзгаришларни амалга оширмоқчисиз?\n- Бу ерга 22 нафар ўйинчи билан келганмиз. Бугун захирадаги футболчилар билан ҳисоблаганда 16 та ўйинчини майдонга туширдим. Кейинги учрашувда эса ўйнамаган олтита футболчига асосий таркибдан жой бераман. Чунки бу йиғин. Уларни бундай муҳитда кўришга яна қачон вақт бўлади? Эртага ўйиннинг дискини кўриб ўрганамиз. Аввало ўзимизнинг хатоларни кўрамиз ва иккинчидан рақибни ҳам ўрганиб чиқамиз. Ҳеч қачон рақибнинг ўйинидан келиб чиқиб тактика танламайман. Майдонда индивидуал маҳорати кўпроқ бўлган йигитларга ҳам эътиборни қаратаман. Нимагаки, улар майдонда ўз ишини эплаб кетишади. Рақибнинг таркибида майдон марказида ўйнаган жамоа сардорининг ўйини менга ёқди. Эртага улар ҳам менга ўхшаб ўйинимизни ўрганиб чиқишади. Шу боис иккинчи учрашувда футболчиларни ўзгартираман. Майдонга битта тактика билан чиқиш эмас, балки ўйин давомида услубларни ўзгартиришни билиш керак. Лекин бунинг учун бизга вақт керак. Чунки ҳозир таркибда ротация қиляпмиз.\n- Рақиб жамоа устози терма жамоамиз таркибида Руслан Розиевнинг ўйини ёққанлигини айтди. Бунга фикрингиз қандай?\n- Шу бола 17 ёшга тўлиши учун ноябрь ойини кутиши керак. «Пахтакор»га борганимда унинг ўйинларини кўраман. Ҳозир улғаядиган пайти келди. Лекин айни пайтда қаерда ўйнаётганини ўзи тушунмаяпти. Қаерда алдаши керак, қаерда пас бериш керак ёки жамоа учун қандай ишлаши керак, буларни тўлиқ англамаяпти. Русланда шунақа нарса борки, у тезда хафа бўлиб қоладиган характерига ҳам эга. Қаердадир ўзига пас берилмаса ўйинни «ташлаб» қўяди. Бир вазиятда Розиев ўртадан кириб бориб, тўпни Жасур Жалолиддиновга бермади. Кейинги ҳолатда эса Жасур худди шундай вазиятда тўпни Русланга бермади. Кейин ўйинда пауза бўлганида иккаласини ҳам чақириб, ҳозир биз майдонда 9 киши ўйнаяпмиз. Агар иккаланг яна шунақа ўйнашда давом этишсанг, дарҳол захирага ўтиришасан дедим. Шундан кейин бир-бири билан чиқишиб ўйнашни бошлашди. Лекин Розиевнинг имкониятлари катта. Шу гапимни эслаб қолинглар, агар у ўз ўйинини тўғри йўлга қўйиб олса, вақти келиб Ўзбекистонда етакчи футболчилардан бирига айланади.\n- Водийда ўйнаб мухлисларнинг босимига жамоангиз қанчалик бардош беришини ҳам синамоқчи эдингиз. Сиз ўйлаган нарса кузатилдими?\n- Ҳа, кузатилди. Мазза қилдим. Мураббий сифатида ўзим ҳам бундай муҳитда биринчи марта бўлишим. Мухлислар ҳатто футболчиларнинг номларини эслаб уларни қўллашди. Фақат Жасур Жалолиддинов захирага олинаётганида мухлислар бироз эътирозли охангда бақиришди. Чунки у «Бунёдкор» сафида «Андижон»га гол урганди. Уни ўйиндан олганимдан сўнг Жасурга мухлисларнинг бундай ҳайқириғи ўша голингники, агар гол урмоқчи бўлсанг учта гол ургин, бўлмаса умуман гол урмагин деб ҳазиллашиб қўйдим.\n- Иккинчи бўлим бошида рақиб жамоада дарвозабон алмашди. Сиз ҳам танаффусдан кейин иккинчи дарвозабонга имконият берсангиз бўлмасмиди?\n- Бизда дарвозабонлар мураббийи бор ва маслаҳатлашамиз. Шундай қиламизки, ҳар бир посбонга битта ўйиндан имконият берамиз. Кейинги ўйинда эса бошқасига имконият яратамиз. Абдувоҳид Неъматов Суперлигада учта ўйинда ўйнади. Ўша баҳсларда «Насаф»ни голлардан қутқариб қолган вазиятларини кўрдик. Рости, уни фақат битта ўйинга сўрадик. Рўзиқул ака Бердиев саралаш баҳсларига 2-3 ой қолганида бемалол фойдаланинглар, аммо ҳозир мен ҳам у билан Умид Эргашевга ишониб қолганман деди. Чунки олимпия терма жамоасига Умид Эргашев билан бирга Абдувоҳид Неъматов ҳам чақирилган. Иккинчи дарвозабонимиз эса Англиянинг «Лестер» жамоасидан келган. Намангандаги учрашувда уни майдонга туширамиз.\n- Амал Шавкатов қандай қилиб, «Лестер»га бориб қолган?\n- Менимча, ёшлигида ота-онаси Англияга кетишган. Аммо билишимча, Шавкатов ҳам футболни «Пахтакор»дан бошлаган. Ўз вақтида Темур Олимхўжаев бошчилигида 2000 йилдан туғилган футболчиларнинг терма жамоасида ишлаганимда у йиғинимизга келганди. Шу боис уни эслаб қолгандим. Кейин бу терма жамоа билан ишга киришганимдан кейин Амал Шавкатов эсимга тушиб қолди ва қидириб топдик. «Андижон» бош мураббийи Жамшид ака Саидов орқали топдик. Чунки у ҳам бухоролик. Ҳозирги кунда ушбу ўйинчимизнинг скаути билан боғландим. Айтишича, кейинги йили Германиянинг қайсидир клубида пайдо бўлади.\nNamangandagi muhitham yahshi buladi muhlislar Uzbegim yigitlarini qullab quvatlashadi\nБизда уйиндаги вазиятга караб эмас футболчи вай билат деса булди штраф


Мухолифат тўғрисида яна икки оғиз сўз « Ўзбекистон Халқ Ҳаракати\nМухолифат тўғрисида яна икки оғиз сўз\n12 January 2017 - 5:00\nЮқорида айтилган танқидни ўқиган киши “бу қанақа одам ўзи, нуқул қоралайди, наҳотки, бугунги ҳукумат тўрт ярим йил ичида бирор иш қилмаган бўлса?”, деб ўйлаши мумкин.\nҲақиқатан ҳам, бугунги ҳукумат ўз фаолиятининг дастлабки босқичида яхши ишларга бел боғлаган эди. Унинг халқ тинчлиги, осойишталигига йўналтирилган ҳаракатларини биз доим қўллаб-қувватлаган эдик. Чунки, сиёсий барқарорлик бўлсагина, мамлакатда ислоҳотларни тез ва қурбонсиз ўтказиш мумкин эди.\nШунинг учун ҳам биз, сиёсий мухолифатдагилар, бугун ҳамма гапираётган “миллий бирлик” шиорини ҳаммадан олдинроқ кўтариб чиққан эдик.\nМухолифат ичида ҳукуматга бирор бир хайрихоҳ партия бўлса, бу “Эрк” партияси эди. Чунки “Эрк” партиясининг ўзагини радикал инқилобчилар эмас, синовдан ўтган миллиятчилар ташкил қилади. “Эрк” партияси, агар ҳукумат миллат манфаати йўлида фаолият кўрсатса, бундай ҳукуматни қўллашини очиқ айтган эди.\nЛекин ҳукумат ваъда қилган ислоҳотлар амалга ошмади, у ўз сиёсатини ҳақсизлик ва зўравонлик устига қура бошлади.\nҚуръон-ла қасам ичиб, қасамни бузди. Халқига озодлик ваъда қилиб, қулликни тутқазди.\nҲатто шундай вазиятда ҳам биз курашни қонун доирасида олиб бордик, муроса йўлини ахтардик, аммо бу йўлни ҳам беркитди.\nҲукумат андишанинг отини қўрқоқ қўйди. Ҳақоратли жойи шуки, у ўзбек халқини қўймижоз бир халқ, у хақлни қанча эзсанг, шунча ювош бўлади, деб ўйлай бошлади. Ҳатто президент унинг демократияга тайёр эмаслигини, тайёр ҳам бўлолмаслигини очиқ гапира бошлади. Ўзбек халқи табиатига озодлик эмас, қуллик кўпроқ мос тушади, деган қарорга келди, шекилли.\nУнинг сўнгги икки йил ичида олиб борган сиёсати шу хулосанинг заҳарли меваларидир.\nЎзбек халқи бу даҳшатли назария билан ҳач қачон келиша олмайди. Ва бу халқнинг кичик бир парчаси бўлмиш сиёсий мухолифат ҳам бундай қарашни бутун борлиғи билан рад қилади.\nБиз, мухолифат ўлароқ, ўзбек халқи ҳам бошқа халқлар каби озодликка лойиқ эканини исбот қилиш учун курашамиз.\nБу Ватан бир тўда коммунистлар ватанигина эмас, бу Ватан тарихи шон-шавкатга тўла буюк миллат – ўзбекларнинг ҳам ватани эканлигини исбот қилиш учун курашамиз.\nБаъзан хайрихоҳ дўстлар бизга қараб: “Бу режим билан курашмоқ телбаликдир, унинг қўлида армия бор, КГБ бор, миршаблар бор, “Эрк”чилар унга нимани қарши қўя оладилар?”, дейдилар. Биринчидан, бу режимга битта “Эрк” партияси эмас, минглаб ҳур фикрли партиясиз инсонлар қарши курашаяпти. Бу курашаётганлар фақат зиёлилар ичида эмас, балки, улар давлат маъмурлари ичида ҳам, ишчи-деҳқонлар орасида ҳам, ҳатто КГБ ходимлари, миршаблар ва ҳарбийлар ичида ҳам мавжуддир.\n“Эрк” партиясига келсак, режимга қарши унинг ҳам учта қуроли бор: биринчиси – бу ИЙМОН, иккинчиси – ВАТАНГА МУҲАББАТ, учинчиси – бизнинг МИЛЛАТИМИЗдир.\nБу қуроллардан бирортаси ҳам Режимда йўқ, шунинг учун ҳам у енгилишга маҳкумдир.


ОАВ: Ливиядаги пляжларда 40 муҳожир жасади топилди\n02:01 / 25.10.2015\nЛивиядаги пляжларда 40 муҳожир жасади топилди. Муҳожирлар кетаётган қайиқ Ўрта Ер денгизида тўнкарилиб кетган. Бу ҳақда 24 октябрда ТАСС маълум қилди.\nЛивиядаги Қизил яримой жамияти вакилининг айтишича, 27 нафар жасад 24 октябрда Триполидан шарқ томондаги Злитен шаҳри соҳилларида топилган. Қолган жасадлар Триполи ва Хомс шаҳарлари соҳиллари бўйлаб топилган.\nКўпчилик муҳожирлар Саҳрои Кабирдан жануб томондаги Африка давлатлари фуқаролари бўлган. Ҳозирда дастлабки маълумотларига кўра қайиқда бўлган яна 30 нафар кишини қидириш ишлари олиб борилмоқда.\nЯқин Шарқ ва Африка давлатларидан Европага ўтмоқчи бўлаётган ноқонуний муҳожирлар сони борган сари ошиб бормоқда. Турли маълумотларга кўра, жорий йилнинг 8 ойида 300 мингдан кўпроқ одам Ўрта Ер денгизи орқали Европа Иттифоқи давлатларига ўтмоқчи бўлган. Улардан 2,5 минг нафари учун “хавфли саёҳат” фожиали якунланган.